Яңы йыл төнөндә Өфө өҫтөндәге күк йөҙөн байрам салюты биҙәйәсәк // Йәмғиәт | новости башинформ.рф\nЯңы йыл төнөндә Өфө өҫтөндәге күк йөҙөн байрам салюты биҙәйәсәк\n15:57, 3 декабря 2013 Йәмғиәт\nЯңы йыл төнөндә ҡала Советы бинаһы алдындағы майҙанда өфөлөләр иҫ киткес тамаша ҡарай аласаҡ – күк йөҙөн байрам салюты биҙәйәсәк. Был турала Өфө мэрияһының оператив кәңәшмәһендә Мәҙәниәт һәм сәнғәт идаралығы начальнигы Исламетдин Мәмбәтов хәбәр итте.\nҺәр ваҡыттағыса ҡышҡы тантаналар теҙмәһе 20 декабрҙә Ҡыш бабайҙар парады менән асыла, ул «Аҡбузат» ипподромы алдындағы майҙанда үтә. Унда 1500-ҙән ашыу төрлө геройҙар булып кейенгән артистар ҡатнашасаҡ. Һуңынан 23 декабрҙә Башҡорт дәүләт аграр университетының Йәштәр һарайында Президент шыршыһы үткәрелә. Ҡаланың бөтә Мәҙәниәт һарайҙарында яңы йыл иртәләре 24 декабрҙә үтә.\nБаш ҡала хакимиәте башлығы Ирек Ялалов әйтеүенсә, Ленин исемендәге майҙанда ҡаланың төп шыршыһын 25 декабрҙә асыу планлаштырыла. Шулай уҡ яңы йыл иллюминацияһын 15 декабргә тиклем ҡабыҙырға тырышырға кәрәк, тип билдәләне ҡала начальнигы. Боҙ ҡаласыҡтары өфөлөләрҙе былтырғы кеүек оҙаҡ ҡыуандырасаҡ, тип һыҙыҡ өҫтөнә алды Ирек Ялалов.\nТеги: яңы йыл,байрамдар,байрам салюты


Гербеде замогы — Башҡорт Википедияһы\n51°25′33″ с. ш. 7°17′05″ в. д.\nнедоступно для кресел-каталок[d]\nlist of architectural heritage monuments in Witten[d]\nпамятник архитектурного наследия[d]\nГербеде замогы Викимилектә\nГербеде замогы (нем. Haus Herbede) — нығытылған усадьба. Был усадьба Рур үҙәнендәге Вестфалия еренең Виттен ҡалаһында урынлашҡан. Ул торған район территорияһының исеме лә Гербеде тип атала. Замок XI быуат башында төҙөлә башлаған. XIV быуат дауамында баштағы ағас йорт манаралы таш йортҡа алмаштырып үҙгәртелә. Гербеде замогы бөгөн төрлө саралар үткәреү урыны сифатында ҡулланыла, шул иҫәптән туйҙар һәм һынлы сәнғәт күргәҙмәләре. Замок архитектура ҡомартҡыһы булып тора.\nГербеде замогының төҙөлә башлауы XI быуатҡа ҡарай. 1225—1227 йылдарҙа замок хужаһы Арнольд фон Дидингхофен була. Был замокты уға Кауфунген монастыры феодал биләмәһе итеп бирә. 1311 йылда йортта Эльверфельдт ғаиләһе йәшәй. Был ғаилә ағзалары замок менән министериалдар (бургмандар). булараҡ идара итә. XIV быуат дауамында усадьба нығытыла, ә уның ағас биналары манаралы таш йорт менән алмаштырыла.\nГербеда яҡынса 1500 йылда янғындан ҙур зыян күрә. 1980-се йылдарҙағы тикшеренеүҙәр барышында уның подвалында бик күп ҡорамалдар табыла — ҡоралдар һәм хәрбиҙәрҙең тәнен һаҡлаусы тимер әйберҙәр. Тикшеренеүселәр уйынса, улар йорттоң иҙәне янғанда подвалға төшкән һәм артабан ҡуҙғатылмаған. 1540 йылда замокка төкәтмә өҫтәгәндәр, ул төп корпус менән 1563 йылда тоташтырылған. Шулай итеп замоктың үҙәгендә торған эске ихатаһы барлыҡҡа килгән. 1869 йылда лорд Герберде биләмәһенә Рурҙа урынлашҡан йорт та ҡараған була. Был тиклем бай бөтә мөлкәт 1889 йылда Эльферфельдт ырыуы юҡҡа сыҡҡас, мираҫ буйынса эҙмә-эҙлекле рәүештә Райнбабен һәм Гемминген ғаиләләренә күскән.\nХХ быуатта Гербеде замогы күрше металлургия компанияһы хеҙмәткәрҙәре өсөн йорт сифатында ҡулланыла. Замок көндән-көн нығыраҡ бөлгөнлөккә төшә. 1985 йылда замок был ваҡытта күрше күл буйындағы рекреацион объекттарға хужа булған «Kemnade GmbH» ял үҙәге милкенә күсә. Компания юинаны ремонтлай һәм уларҙы йәмәғәт-мәҙәни үҙәгенә әйләндерә. Шунан бирле был урында нәфис туйҙар һәм һынлы сәнғәт күргәҙмәләре үткәрелә. Замоктың асыҡ майҙансыҡтарына һәм эске ихатаһына инеү ирекле.\n↑ Немецкая национальная библиотека, Берлинская государственная библиотека, Баварская государственная библиотека и др. Record #4564819-0 // Общий нормативный контроль (GND) — 2012—2016.\nhttps://ba.wikipedia.org/w/index.php?title=Гербеде_замогы&oldid=890290 ҡабул ителгән\nБыл бит һуңғы тапҡыр 05:38 27 май 2019 үҙгәртелгән.


10 ноябрҙә Эске Эштәр министрлығы хеҙмәткәрҙәре һөнәри байрамын билдәләй\nВедомствоға 9 баш идаралыҡ, төрлө департаменттар һәм бүлектәр ҡарай. Йыш ҡына был ҡеүәтле көстәр эргәһендә участковыйҙарҙың хеҙмәте юғалып ҡала. Ләкин тап улар - халыҡ менән иң тығыҙ эш итеүсе полиция хеҙмәткәрҙәре.\nУчастковый, вазифаһына ярашлы, бер урында ғына тора алмай. Ул үҙенең участогының тормошон биш бармағы кеүек белергә тейеш. Әлбиттә, бының өсөн күп юл йөрөргә тура килә. Капитан Азат Ғәйфуллин да, ғәҙәттә, көнөн үҙе яуаплы булған 5 ауыл биләмәһен йөрөп сығыуҙан башлай.\nУчастковый инспектор һәр ваҡыт яҡында булыуына ауыл биләмәһе башлыҡтары ла ҡәнәғәт. Берәй хәл була ҡалһа, район үҙәгенән полиция көтөргә түгел, һәр саҡ тәү сиратта участковыйға хәбәр итәбеҙ, ти улар.\nАсоциаль тормош алып барыусы ғаиләләр менән социаль хеҙмәттәр шөғөлләнә. Ләкин уларҙың һәр сараһында ла участковый ҡатнаша. Ул рейдтар барышында, бер яҡтан, тәртип һаҡлауҙы тәьмин итһә, икенсенән, ғаиләнең томошо менән яҡындан таныша.\nБынан тыш, халыҡта булған ҡоралдың һаҡланыу шарттарын тикшереү ҙә участка инспекторҙары иңендә. Билдәле булыуынса, мылтыҡты махсус шкафта, патрондарҙан айырым тотоу талап ителә. Ҡоралы булғандар башлыса һунарсылар, улар мәсьәләгә яуаплы ҡарай.\nУчастковый Ғәйфуллиндың бөгөнгө эш көнө ғәҙәттән тыш ваҡиғаларһыҙ тамамланды. Ләкин хеҙмәте дауамында уға көс ҡулланырға ла, енәйәтселәргә ҡаршы көрәшергә лә тура килгәне бар. Халыҡтың тыныс тормошон яҡлау - минең төп бурысым, тип билдәләй Азат Ғәйфуллин.\nҮҙ эшенә яуаплы ҡараусы, эшһөйәр участковый булғанда ғына халыҡ үҙ мөлкәте, яҡындары өсөн борсолоуҙан ҡотола ала. Сөнки тик участковый ғына енәйәтте асыҡлау түгел, ә тәү сиратта уны кисектереү эшен башҡара.


ИҒТИБАР, РЕПЕРТУАРҘА ҮҘГӘРЕШТӘР!\nКарантинға бәйле сәбәптәр арҡаһында, 22 февралгә тәғәйенләнгән «Һауанан ергә тиклем» спектакле күсерелә. Яңылыҡтарҙы күҙәтеп барығыҙ!\n20 һәм 21 февралдә Башҡорт опера һәм балет театрының Бәләкәй сәхнәһендә Ғәҙел Ҡотойҙоң «Рөстәм мажаралары» әҫәре буйынса ҡуйылған «Рөстәмдең сере» спектакленең премьераһы уңышлы уҙҙы. Спектакль Бөйөк Еңеүҙең 75 йыллығына арнала. Премьеранан һуң матбуғат конференцияһы уҙғарылды. Киң мәғлүмәт сараларынан журналистар, корреспондеттар ҡатнаштылар, улар араһында: «Башинформ», «Башҡортостандың мәҙәни донъяһы» интернет-порталы, «Рәсәй газетаһы», «Киске Өфө», «Ҡыҙыл таң», «Ашҡаҙар»,\nГӨЛЛИ МӨБӘРӘКОВА ҺӘМ ЗАҺИР ВӘЛИТОВТЫҢ БЕҘҘЕҢ АРАБЫҘҘАН КИТКӘНДӘРЕНӘ БЕР ЙЫЛ…\nБер йыл элек ошолай уҡ буранлы февраль айында театрыбыҙҙың күренекле артистары – СССР-ҙың, Рәсәйҙең һәм Башҡортостандың халыҡ артисы Гөлли Мөбәрәкова (1936-2019) һәм Рәсәйҙең, Башҡортостандың халыҡ артисы Заһир Вәлитов (1940-2019) арабыҙҙан китте. Улар икеһе лә ғәжәйеп юғары мәҙәниәтле, эшенә мөкиббән киткән, туған театрына ғүмер буйы тоғро булған шәхестәр ине. Театрыбыҙҙың алтын бағаналары булып иҫәпләнгән Гөлли Арыҫлан\nБашҡортостанда VI Бөтә донъя фольклориадаһының ошо халыҡ-ара ваҡиғаның ҙурлығын һәм үҙенсәлеген сағылдырған иң яҡшы символына конкурс иғлан ителде. Ул CIOFF®2020 символикаһы менән бер рәттән ҡулланыла. Был хаҡта республика башлығы социаль селтәрҙәге сәхифәһендә хәбәр итте. Тулыраҡ мәғлүмәт: https://culture.bashkortostan.ru/presscenter/news/255723/\nКАРАНТИН ИҒЛАН ИТЕЛЕҮ СӘБӘПЛЕ…\nМәғариф учреждениеларында карантин иғлан ителеү сәбәпле, «Рөстәмдең сере» (Ғ.Ҡотой, С.Баженова инсц.) спектакле 20 февраль – 13:00 һәм 15:00 сәғәттә, 21 февраль – 13:00 сәғәттә күрһәтеләсәк. ИҒТИБАРЛЫ БУЛЫҒЫҘ!\nТИҘҘӘН ХӨРМӘТУЛЛА ҮТӘШЕВТЫҢ ЮБИЛЕЙ БЕНЕФИСЫ!\n14 МАРТТА Башҡорт дәүләт опера һәм балет театрының Ҙур сәхнәһендә Рәсәйҙең һәм Башҡортостандың халыҡ артисы, Салауат Юлаев исемендәге дәүләт премияһы лауреаты ХӨРМӘТУЛЛА ҮТӘШЕВТЫҢ ЮБИЛЕЙ БЕНЕФИСЫ үтәсәк! Был матур көндө Хөрмәтулла Үтәшев үҙенең яҡындары, дуҫтары, рухташтары, моңдаштары һәм дә тамашасылары менән бергә ҡаршы ала. Хөрмәтулла Ғаззали улының бәхетле миҙгелдәре, шатлыҡтары, уңыштары–ҡаҙаныштары, уйнаған ролдәре, ҡуйған спектаклдәре, ғөмүмән, уның ижадына һәм тормошона\nПРЕМЬЕРАҒА ТИКЛЕМ ӨС КӨН ҠАЛДЫ!\n«РӨСТӘМДЕҢ СЕРЕ» СПЕКТАКЛЕНЕҢ ПРЕМЬЕРАҺЫНА ТИКЛЕМ ӨС КӨН ҠАЛДЫ! 20, 21 февралдә «Рөстәмдең сере» (Ғ.Ҡотой, С.Баженова инсц.) исемле яңы спектакль сәхнәгә сығасаҡ. Спектакль Бөйөк Еңеүҙең 75 йыллығына арнала. Әҫәрҙә ваҡиғалар 1941-се йылда бара. Рөстәм исемле үҫмер малай һуғышҡа барып, совет һалдаттарына ярҙам итергә, дошмандарҙы юҡ итергә хыяллана, әммә билдәле — балалаларҙы фронтҡа алмайҙар. Тап шул ваҡыт уға өлөсәһе\nБӨЙӨК ЕҢЕҮҘЕҢ 75 ЙЫЛЛЫҒЫНА ЯҢЫ ПРЕМЬЕРА!\n1-се мартта Талха Ғиниәтуллиндың әҫәрҙәре буйынса «Шәмсетдин һәм Шәмсүрә» исемле яңы спектакль сәхнәгә сығасаҡ. …Һуғыш бер кем менән дә иҫәпләшмәй. Госпиталь. Ауыр яраланған һалдаттар. Уларҙың һәр береһенең үҙ яҙмышы, үҙ хәстәре, тигәндәй. Һәр ҡайһыһы үҙ ғаиләһен, үҙ йортон һағына. Тома һуҡыр ҡалған Шәмсетдин дә, һуғыш ҡалдырған яралары төҙәлер, бәхете булыр, тип өмөтләнеп: “Ҡатыныма һоҡланып туя\n«ҺӨЙӘҺЕҢМЕ – ҺӨЙМӘҺЕҢМЕ…» СПЕКТАКЛЕ САЛАУАТ РАЙОНЫНДА ҠУЙЫЛА\n22 февралдә М.Ғафури исемендәге Башҡорт академия драма театры Флорид Бүләковтың «Һөйәһеңме – һөймәһеңме…» спектаклен тәҡдим итә. Спектаклдең режиссеры Илсур Ҡаҙаҡбаев. 14:00 сәғәттә — Мөрсәлим ауылы мәҙәниәт йортонда. 19:00 сәғәттә — Лағыр ауылы мәҙәниәт йортонда. Спектакль Башҡортостандың халыҡ артисы Закирйән Хан улы Хановтың тыуыуына 100 йыл тулыу уңайынан уйнала.\n«ЗӨЛӘЙХА КҮҘҘӘРЕН АСА» СПЕКТАКЛЕНӘ РЕЦЕНЗИЯ\n✒ Журналист, яҙыусы һәм театр тәнҡитсеһе НАТАЛЬЯ ЗЕМСКОВАнан рецензия Рецензияны Пермь ҡалаһының «Йондоҙ» гәзитендә, һылтама буйынса, уҡый алаһығыҙ: https://zwezda.su/culture/2020/oblomki_zhizni_golaya_zemlya_zuleykha_otkryla_glaza_na_permskoy_stsene_338?fbclid=IwAR35EGnTzN3fvKRhqojnf4DRzzZ2qmkq5xE7hnf-0gLTNXK9-aBkLsWa2xA\nПЕРМЬ ГАСТРОЛДӘРЕ ТАМАМЛАНДЫ!\n7 һәм 8 февралдә Пермь ҡалаһында Мәжит Ғафури исемендәге Башҡорт академия драма театры гастролдәре ҙур уңыш менән тамамланды. Пермь академия театры сәхнәһендә «Зөләйха күҙҙәрен аса» (Г.Яхина, Я.Пулинович инсц., режиссеры – А.Абушахманов) спектакле күрһәтелде. Иҫегеҙгә төшөрәбеҙ, гастролдәр башҡорт этник мәҙәниәтенең «Урал батыр уты» асыҡ регион-ара марафоны сиктәрендә уҙҙы. Был ижади сәфәр артистарҙың да һәм тамашасыларҙың да\n«ОСОУСЫ ТӘНҠИТСЕ» («ЛЕТАЮЩИЙ КРИТИК») ПРОЕКТЫ\nТулыраҡ мәғлүмәт: http://flyingcritic.ru/post/letaushii-kritik-na-planeta-ru


Хәҙерге заманда уны ваҡытты уҙыусы социализм топ-менеджеры тиҙәр\nБөгөн 1969-87-се йылдарҙа Башҡортостан өлкә комитетының беренсе секретары, Социалистик Хеҙмәт Геройы, республика ғына түгел, тотош Рәсәй өсөн әһәмиәтле нефть һәм газ үткәргестәр төҙөүгә тос өлөш индергән етәксе, төбәк ҡоролошона быуындарға етәрлек ныҡлы нигеҙ һалыусы идарасы - Миҙхәт Закир улы Шакировтың тыуыуына 100 йыл. Өлкән быуын кешеләре баш ҡалала тыуып үҫеп үҙ төйәген үҫтереүгә бар ғүмерен бағышлаған, яуаплы һәм талапсан етәксене яҡшы хәтерләй. Бөгөн улар Миҙхәт Закир улының тормошо, эш итеү алымдары, хеҙмәт юлын өйрәнеүгә арналған конференцияға йыйылды\nӨлкә комитетының беренсе секретары. Миҙхәт Шакировтың тормошон, хеҙмәт юлын, эш дәүерен сағылдырған өр яңы китап мейестән сыҡҡан икмәк кеүек үтә. Тотош бер шәхес тормошон үҙ эсенә алған баҫманы, уның менән бер ваҡытта эшләгән өлкәндәр генә түгел, йәштәр ҙә ҙур теләк менән ала. Миҙхәт Закир улының яҙмышы, уның хеҙмәт юлы күптәргә үрнәк, хатта өҫтәл китабы итеп һалырлыҡ, ти улар.\nМилли музейҙа Миҙхәт Шакиров тыуыуға йөҙ йыллыҡҡа арнап күргәҙмә ойошторолған. Бына Миҙхәт Закирович Брежнев менән тора, ә был фотоһүрәттә Хрущев менән йәнәш атлап бара. Ул һәр ваҡыт власть эшелонының локомотив составында. Шакировтың юғары яуаплылыҡ, яҡшы ойоштороу һәм эшһөйәрлек сифаттары ил етәксеклегенең ышанысын яуланы , ти хеҙмәттәштәре.\nМиҙхәт Шакировтың тормошон бер күргәҙмәгә генә һыйҙырырылыҡ түгел. Башҡортостандың индустриаль үҫешен ойоштороусы, энергетик хужалығына нигеҙ һалыусы шәхес үҙ ваҡытын күпкә уҙып быуаттарға етәрлек эҙ ҡалдырған. Ул төҙөткән заводтар, нефть һәм газ үткәргестәр әле лә халыҡҡа хеҙмәт итә.\nДәүләт эшмәкәре ауыл хужалығына ла етди иғтибар бүлә. Уның идара итеү осоронда социалистик йөкләмәләр күпкә арттырып үтәлә. Ауыл хужалығы тауарҙары, ашлыҡ етештереү һәм һатыу бермә-бер арта. Был ҡаҙаныштары өсөн Миҙхәт Шакировҡа Социалистик Хеҙмәт Геройы исеме бирелә.


Һөт йылғалары, кеҫәл ярҙары... Был әкиәттәге һүҙҙәр күп йылдар үткәс ысынбарлыҡҡа әйләнде. Бөгөн магазин кәштәләренд ә нимә генә юҡ! Һөт, кефир, ряженка, йогурттар, биоҡатыҡ... Күптән түгел был исемлеккә тағы бер продукт - спред өҫтәлде. Уны иҡтисади төшөнсә менән бутауамығыҙ һорала. Әйткәндәй, күптәр\nуны исеме арҡаһында (мәҫәлән, "Крестьянское) май менән бутай. Тик уны май тип атап булмай. Спред ул - үҫемлек майы менән байытылған һөт продукты. "Уфамолагропром" асыҡ акционерҙар йәмғиәтендә үткән һөт продукцияһы сифатын тикшереү өсөн ойошторолған сарала республикаға индерелеүсе һ өт тауарҙары араһында был төркөмдә иң сифатлы продукт тип Нижегород май комбинатының "Кремлевское" спреды табылды. Дег устация комиссияһының егермегә яҡын ағзаһы ( БР Тышҡы иҡтисади бәйләнештәр һәм сауҙа министрлығы, Ауыл хужалығы министрлығы, Сертификатлаштырыу һәм экспертиза үҙәге, БР Гигиена һәм эпидемиология үҙәге һ. б. вәкилдәре) был сараға етештереүсе беҙҙең һаулығыбыҙ тураһында ниндәй кимәлдә хәстәрлек күреүен һәм сит төбәктәрҙән индерелгән продукттарҙың сифатын асыҡлар өсөн йыйылды. Бындай осрашыуға сәбәп булып сифатһыҙ һөт продукцияһы асыҡланыу\nосраҡтарының йышайыуы торҙо.\nӘйтелгән сара алдынан белгестәр Өфөнөң супермаркет, аҙыҡ - түлек баҙарҙары һәм эконом - магазиндары буйлап рейд үткә рҙе. Белгестәр егерменән ашыу төр продукцияны ентекле тикшер ҙе. Дегустация күрһәтеүенсә, республикаға инедрелгән аҙыҡ - түлек тауарҙары һәр саҡ норматив - техник документтарға тап килә тип әйтеп булмай.\nБР Ауыл хужалығы министрлығының ауыл хужалығы продукцияһын эшкәртеү бүлегенең баш белгесе Нәйлә Жданова бе лдереүенсә, БР Гигиена һәм эпидемиология үҙәге белгестәренең 10 тауарға үткәргән экспертиза һөҙөмтәләре ҡәнәғәтләнерлек түгел.\n- Миҫал өсөн, сыроктар этикеткала яҙылған мәғлүмәткә тап килмәй. Көтөлгән 23 процент майлылыҡ урынына продукттың асылда майлылығы 16 проценттан да артмай. "Доброе утро" биоҡатығында 2,5 процент урынына - ни бары 0,5 процент.\nМикробиологик анализ персиклы сырокта ( "Айсберг - Люкс" предприятиеһы, Яхрома, Мәскәү өлкәһе) ... эсәк таяҡсаһы булыуын күрһәтте. Йәғни продукт СанПин талаптарына яуап бирмәй һәм, әлбиттә, ҡулланыуға яраҡһыҙ.\nДегустаторҙар һөт продукцияһының тәменә, продукттың этикеткаһындағы мәғлүмәткә тап килеүенә ҙур иғтибар бирҙе. Был йәһәттән "Эдельвейс - М" Һөт продукттары комбинаты" ябыҡ\nакционерҙар йәмғиәте (Ҡазан) ҡаты шелтә алды: йөҙөм һәм өрөк емеше һалынған булырға тейешле эремсектә нисек кенә ентекле эҙләүгә ҡарамаҫтан улар табылманы. Ҡара көртмәле һәм персик тәме сығырға тейешле биойогурт та ("Эдельвейс - М" яуаплылығы сикләнгән йәмғиәт ) төҫө һәм тәме буйынса ҡуйылған талаптарҙан алыҫ. "Эрман" яуаплылығы сикләнгән йәмғиәт (Рамен районы, Мәскәү өлкәһе) етештергән ҡаймаҡтың тәме оҡшаманы: унда үҫемлек майҙары ҡушылыуы асыҡланды. Емеш - еләкле эремсек ("Карат" иретелгән сырҙар заводы, Мәскәү) тә тәме буйынса тейешле талаптарға яуап бирмәй.\n"Татарское" татлы һыйыр майы ( "Эдельвейс - М" яуаплылығ ы сикләнгән йәмғиәт, Ҡазан) составында натураль ҡаймаҡ булыу ы тураһында һөйләгән этикеткаһына тап килмәй. Май ысынбарлыҡта йомшаҡ һәм үҫемлек майы менән байытылған һөт пр одуктын хәтерләтә.\nРейд барышында тикшерелгән башҡа төбәктәрҙән индерелгән п родукция өлгөләренең яртыһынан күберәге физик - химик, микробиологик һәм органолептик күрһәткестәре буйынса норматив - техник документтарҙағы талаптарға яуап бирмәүе асыҡланды. Шуға күрә белгестәр һатып алыусыларға урындағы етештереүселәрҙең продукцияһына иғтибар бирергә кәңәш итә. Сөнки үҙебеҙҙә етештерелеүсе һөт продукттары юлда аҙыраҡ ваҡыт була, тимәк һатып алыусыға ла тиҙерәк килеп етә.\n- Бынан тыш беҙҙең етештереүселәребеҙ закон менән дуҫ, - тине тикшереүҙе тамамлап комиссия рәйесе урынбаҫары, БР тышҡы иҡтисади бәйләнештәр һәм сауҙа министрының беренсе урынбаҫары Валерий Вәлиәхмәтов. Һәм комиссияның башҡа\nағзалары менән бергә бындай контроль артабан да дауам итәсә к тип вәғәҙә бирҙе. Эксперттарҙы ҡәнәғәтләндермәгән продукци я, билдәле, һатыуҙан алынасаҡ.\nКонкурентлыҡҡа килгәндә, эксперттарҙың әйтеүенсә, беҙҙең етештереүселәргә ул бик кәрәк. Ҡулланыусы өсөн көрәш урындағы предприятиелар тарафынан юғары сифатлы тауар\nетештерелеүенә алып килә.


Эстондар Салауатты яҡшы белә | Всемирный курултай башкир\nЭстонияның Палдиски ҡалаһында Салауат Юлаевтың һәйкәле яңыртылды. Билдәле скульптор Тамара Нечаева эшләгән бюст урынына авторҙыҡын ҡабатлаған суйын һын урынлаштырылды һәм мемориаль таҡтаташ ҡуйылды. Тарихи сара Башҡорт мәҙәниәте көндәре сиктәрендә ойошторолдо. Һәйкәлде Башҡортостан Милли музейы директоры Ғәли Вәлиуллин етәкселегендәге рәсми делегация алып килде (бюстың ауырлығы – 214 килограмм, бейеклеге – бер метр).\nМемориаль таҡтаташ (эстон, урыҫ һәм инглиз телдәрендәге яҙма менән) Палдиски ҡалаһы мэрияһы бинаһында – Салауат Юлаев ғүмеренең һуңғы йылдарын үткәргән Эстляндия губернаһының Рогервик ҡәлғәһендә ҡуйылды.\nПалдиски ҡалаһы етәкселеге һәм Таллинндағы “Ағиҙел” башҡорт милли-мәҙәни йәмғиәте халҡыбыҙҙың данлыҡлы улы Салауат Юлаевты һәм улы менән бергә мәңгелек һөргөнгә оҙатылған Юлай Аҙналинды онотмай. Башҡортостандан даими килеп тороуҙары, Эстониялағы баш ҡорт диаспораһының әүҙем эшмәкәрлеге арҡаһында урындағы халыҡ Салауат Юлаевты яҡшы белә, хөрмәтләп телгә ала.\nТантананы ҡала мэры Тийт Пеэду, вице-мэр Елена Вилльманн һәм Башҡортостан Милли музейы директоры Ғәли Вәлиуллин асты. Байрамда шулай уҡ Рәсәй Федерацияһының Эстониялағы илсеһе Александр Петров, Төркиәнән дини эшмәкәр Әбделҡадир мулла һәм Таллинндағы «Ағиҙел» башҡорт милли-мәҙәни йәмғиәте әүҙемселәре ҡатнашты.\nАлыҫ эстон ҡалаһында, башҡорт еренән йыраҡта Ҡөрьән сүрәләре уҡылды, ҡурай моңо яңғыраны. Салауат батыр 25 йыл дауамында илен һағынып зар-интизар булған төбәктә милләттәштәр башҡортса йырлап-бейеште, халҡыбыҙ рухын дөрләтте.\nБашҡорт мәҙәниәте көндәре һәр беребеҙ өсөн тулҡынландырғыс, хәтерҙә ҡалырлыҡ сара булды.\nЭстонияла Салауатты үҙ батыры кеүек күрәләр. Данлыҡлы шәхестең 260 йыллығына “Ағиҙел” йәмғиәте рәйесе башланғысы менән рус һәм эстон телдәрендә “Эстония помнит. Салават Юлаев” тигән китап сығарылды. Йыл һайын Палдиски ҡалаһы көнөндә башҡорт йәмғиәте Салауат исемендәге паркта һабантуй үткәрә. Башҡорт халҡының яратҡан байрамы бөтә халыҡты берләштерер урынға әүерелде.\nӘлеге сара ла һабантуй менән тамамланды. Палдиски халҡынан тыш, сарала Таллинндан, Латвияның Рига ҡалаһынан да ҡунаҡтар ҡатнашты.\nТаллинндағы “Ағиҙел” башҡорт милли-мәҙәни йәмғиәте рәйесе.\n« В Баймакском районе проходит Йыйын башкирской молодежи\nУчастники Йыйына башкирской молодежи увидели конный биатлон и древний «гандбол» »


Аҡ халатлылар ярышты\nТабиптар түгел, ә машина менән һауыу операторҙары. Яңауыл районының «Агро-М» хужалығында үткән бәйгелә 18 кеше ҡатнашты. Тәүге этапта - аппараттарҙы һүтеп-йыйыуҙа, әлбиттә, етеҙлек, таһыллыҡ талап ителде. Был ярышта бер кем дә һынатманы. Ярыштың киләһе этабында һауынсылар һыйыр һауҙы, артабан уларҙың теоретик белемдәре тикшерелде. Ун минут эсендә 20 һорауға яуап ҡайтарырға кәрәк ине. Шулай уҡ был көндө район осеменаторҙары ла үҙ оҫталығын күрһәтте. Еңеүселәргә иҫтәлекле бүләктәр, дипломдар тапшырылды\nРәфит Әнүәров, Яңауыл районы хакимиәте башлығының ауыл хужалығы буйынса урынбаҫары: «Райондың машина менән һауыу операторҙары йылына бер тапҡыр булһа ла, ошондай тәжрибә уртаҡлашыу майҙансығына йыйыла. Ярышта иң мөһиме - еңеү түгел, ул иң элек фекер алышыу, аралашыу йәһәтенән әһәмиәтле».


Яҡын Көнсығыш университеты — Башҡорт Википедияһы\nЯҡын Көнсығыш университеты\nЯҡын Көнсығыш университеты Викимилектә\nЯҡын Көнсығыш университеты (тур. YakYakYn DoG u niversitesi, YDf) ― Төньяҡ Кипрҙа урынлашҡан шәхси университет. 1988 йылда Кипрҙа йәшәгән төрөк Гюнсель Суат тарафынан нигеҙ һалына. Хәҙер Попечителлек Советы башлығы ― уның улы Гюнсель Ирфан.\nӘлеге көндә Яҡын Көнсығыш университетында 20 факультет, 220 программа, 4 профессиональ-техник мәктәп, 3 тел әҙерлеге мәктәбе һәм 5 университет белеме биреү мәктәбе бар.\nЯҡын Көнсығыш университетында 25 меңдән ашыу кеше уҡый, ул Төньяҡ Кипрҙа иң ҙур юғары уҡыу йорто.\n3 Академик йүнәлеш\n3.1 Медицина факультеты һәм клиника\n3.2 Ҙур китапхана\nНикосиянан кампусҡа күренеш\nУниверситеттың бөтә биналары кампуста урынлашҡан, шул иҫәптән Яҡын Көнсығыш колледжы (урта мәктәп кимәле), Яҡын Көнсығыш башланғыс мәктәбе һәм Яҡын Көнсығыш балалар баҡсаһы. Кампус Никосия ҡалаһынан бер нисә саҡрым алыҫлыҡта урынлашҡан, унда Яҡын Көнсығыш бульвары аша барып була. Ҡала һәм кампус араһында шәхси автобустар йөрөй.\nКампуста 700 кеше һыйҙырышлы Ататөрөк исемендәге Мәҙәни конгресс-үҙәк урынлашҡан ― ул Төньяҡ Никосияла йәмәғәт саралары өсөн иң ҙур зал. Бында бик күп һанлы конгрестар, концерттар, бейеү шоуы һәм Кипрҙағы халыҡ-ара театр фестивале кеүек башҡа мәҙәни саралар үтә. Үҙәктә шулай уҡ дүрт бәләкәйерәк зал бар. Кампуста тағы өс амфитеатр һәм Ҙур китапханала урынлашҡан амфитеатрҙар квартеты бар. Унда өс музей: Элемтә музейы, Художество музейы һәм классик һәм спорт автомобилдәре музейы эшләй.\nЯҡын Көнсығыш университетының классик һәм спорт автомобилдәре музейы 2007 йылда ойошторолған; бында 140-тан ашыу экспонат урынлашҡан.\nУниверситеттың 20 факультетында 220 кафедра эшләй.\nАтатөрөк исемендәге педагогия факультеты\nФән һәм сәнғәт факультеты\nДини тәғлимәт факультеты\nИҡтисад һәм административ фәндәр факультеты Инженер факультеты\nҺынлы сәнғәт һәм дизайн факультеты\nҺаулыҡ һаҡлау факультеты\nТеатр сәнғәте факультеты\nДистанцион уҡытыу факультеты\nГражданлыҡ инженерияһы һәм эко-проектлау факультеты\nЯҡын Көнсығыш университетының фармацевтика факультеты 2014 йылда фармацевтика мәғарифын аккредитациялау буйынса Советы тарафынан аккредитация үткән.\nАкадемик йүнәлеш[үҙгәртергә | вики-тексты үҙгәртергә]\nМедицина факультеты һәм клиника[үҙгәртергә | вики-тексты үҙгәртергә]\nмедицина факультеты һәм уның ҡарамағындағы клиника\nМедицина факультеты 2008 йылда асылған, ә 55 000 квадрат метр майҙанлы дауахана үҙ ишектәрен бер йылдан һуң аса. Дауаханала тикшеренеү үҙәктәре эшләй, шул иҫәптән ядро медицинаһы тикшеренеү үҙәге.\nДауаханала бик күп мөһим фигуралар, шул иҫәптән ТРСК беренсе президенты Рәүф Денкташ дауалана. Яҡын Көнсығыш университеты менән Ғағаузия араһында килешеүҙәргә ҡул ҡуйыла, уға ярашлы клиникала Гагаузиянан пациенттар дауалана ала. Медицина факультеты шулай уҡ илдә йәмәғәт һаулыҡ һаҡлау кампанияларында ҡатнаша, шул иҫәптән мәктәптәрҙә уҡыусыларға медицина тикшереүе үткәрә һәм in vitro хеҙмәте тәҡдим итә. Факультет 2013 йылда WORLDCOB Institutional Excellence Award наградаһына лайыҡ була.\nҘур китапхана[үҙгәртергә | вики-тексты үҙгәртергә]\nҘур китапхана 15 000 квадрат метрҙан ашыу майҙанды биләй һәм 1 миллиондан ашыу баҫма материал бар, 150 миллион электрон ресурстар инергә мөмкинлек бирә. Бында 1000 кеше һыйҙырышлы дүрт амфитеатр урынлашҡан; китапхана ишектәре тәүлек әйләнәһенә асыҡ. 2007 йылда 7 000 тирәһе кеше көн һайын китапхана менән файҙалана. 2012 йылда университет Төркиәнең Мәҙәниәт һәм туризм министрлығы менән берлектә китапханаһының электрон ресурстарын ҡулланыу тураһындағы протоколға ҡул ҡуя.\nhttps://ba.wikipedia.org/w/index.php?title=Яҡын_Көнсығыш_университеты&oldid=1028157 ҡабул ителгән\nБыл бит һуңғы тапҡыр 16:18 8 апрель 2021 үҙгәртелгән.


Көслө дауыл бөгөн Өфөнөң ҙур сауҙа үҙәктәренең береһе алдына ҡуйылған сатырҙарҙы осорҙо\nКөслө ел ваҡытында ике үҫмер зыян күргән. Әлегә билдәле мәғлүмәттәр буйынса улар дауаханаға оҙатылған. Был хаҡта шаһиттар интернеттағы төркөмгә яҙған. Дауыл көндөң икенсе яртыһында күҙәтелә һәм минут ярым, ике минут дауам итә. Шаһиттар билдәләүенсә, көслө ел хатта туҡталҡала ҡалдырылған автомобилде лә урынынан ҡуҙғатҡан.


Әхмәр ҒҮМӘР-ҮТӘБАЙ Мең дә бер күҙәтеүем. 312-се күҙәтеүем: "Кешеләргә кәрәкмен икән..."\n10 Февраль 2020, 18:11\nЮбилейҙарҙы яратмайым. Сөнки уларҙа дежур яһалмалыҡ бар: барыһы ла юбилярҙы маҡтарға кәрәк булған өсөн генә маҡтай. Икенсенән, юбилейымды үткәрәм, тип кеше саҡырып, уларҙан үҙеңдең шунсама йәшкә етеүеңде (йәғни ҡартайыуыңды) раҫлаттырып, бүләк менән шуны нығытып ҡуйыу ғүмерҙе ҡыҫҡарталыр, тим. Беҙ бәләкәй саҡта ололар, шулай уҡ атай-әсәйҙәр хатта тыуған көндәрен иҫкә лә төшөрмәйсә, ул көндө ҡәҙимге ғәҙәти көн итеп үткәреп ебәрә торғайнылар. Иҫтәренә төшөрөп ҡотлаһаң: "Аһ-аһ!" тип ғәжәпләнеп ҡуя инеләр. Әммә...\nЮбилей үткәреүҙең дә күңелле яҡтары бар икән дә. 6 февралдә тыуған яғыма, Баймаҡ үҙәкләштерелгән китапханалар селтәре саҡырыуы буйынса ҡайтҡайным. Нисек кенә юбилей булмаһын тип тырышһам да, килеп сыҡманы. Яҡташтарым, туғандарым һәм дуҫтарым, ергә төшөрмәйсә, маҡтанылар. Үҙемде уңайһыҙ тойһам да, аҙаҡтан кемдәргәлер кәрәк икәнлегеңде тойоуҙан рәхәтлек тә килде күңелгә.\nРәхмәт һүҙҙәремде иң беренсе нәүбәттә Баймаҡ районы хакимиәте исеменән ҡотлаусы хакимиәт башлығы урынбаҫары Гөлшат Сирғәлинаға, район мәғариф бүлеге начальнигы Илдус Зәйнуллинға, мәғариф бүлеге хеҙмәткәре Нәфисә Мәмбәтоваға, Баймаҡ биләмә-ара үҙәк китапханаһы директоры Зилә Мортазинаға һәм китапхана хеҙмәткәрҙәренә, Таулыҡай ауыл биләмәһе башлығы Фуат Сәйетовҡа, класташтарым Хәбир Раевҡа, Әлфиә Юлдашбаваға, дуҫтарым һәм ҡәләмдәштәрем Әкрәм Ҡәйепҡоловҡа, Таңһылыу Вәлиеваға, Әминә Яхинаға, Насип Һаҡмаровҡа, Фәнис Сирбаевҡа, Флюр Ғәзинға, Айбулат Ғүмәровҡа, Айгөл Иҙелбаева етәкселегендәге “Йәнгүҙәй” әҙәби-ижад берекмәһе ағзаларына һәм кисәгә килгән "Һаҡмар" ("Октябрь байрағы") гәзите ветерандары Ғәлимйән Ситдыҡовҡа, Рәшит Үтәевҡа, Мөнир Маннаповҡа, Мәҙинә, Гөлнур апайҙарыма, Сәлимә һеңлемә, Әкрәм еҙнәйемә, Сәлимгәрәй кейәүемә һәм кисәгә килгән барлыҡ дуҫтарыма оло рәхмәтемде еткерәм. Форсаттан файҙаланып, тыуған көнөм айҡанлы "Бәйләнештә" селтәре, ватсап, телефон, телеграмма аша ҡотлауҙарын еткергән күп һанлы дуҫтарыма, уҡыусыларыма, таныштарыма оло рәхмәтемде еткерәм.


Башҡортостанда 67 йәшлек водитель бетон ҡоймаға бәрелеп һәләк булды | ГТРК «Башкортостан» — Новости Уфы и РБ\n27 сентября 2019 — 10:26 ГТРК «Башкортостан»\nБыл фажиғә төндә Бүздәк районында теркәлгән. Бүздәк-Сергеевка автомобиль юлының дүртенсе саҡрымында “Лада Гранта” менән идара итеүсе ир кеше юлдан төшөп китә һәм бетон ҡойманың аҫҡы өлөшөнә барып бәрелә. Авария һөҙөмтәһендә водитель урынында һәләк була. Ул айыҡ булғанмы-юҡмы, медицина экспертизаһынан һуң билдәле буласаҡ .\n26 сентябрь көнө республика юлдарында 11 юл-транспорт ваҡиғаһы теркәлгән, 10 кеше тән йәрәхәттәре алған, берәүһенең ғүмере өҙөлгән.\nБыл хаҡта БР Юл хәрәкәте хәүефһеҙлеге дәүләт инспекцияһы хәбәр итте.


Өфөлә туған телдәр проблемаларын тикшерҙеләр\n25 Февраль 2011, 13:24\nӨфөлә «Күп милләтле дәүләт шарттарында Башҡортостан Республикаһы халыҡтарының туған телдәрен һаҡлау һәм үҫтереү проблемалары» түңәрәк өҫтәле үткәрелде. Осрашыу Халыҡ-ара туған телдәр көнөнә арналды. Сараны БР Йәмәғәт палатаһы ойошторҙо.\nОсрашыуҙа ҡатнашыусылар хәҙерге заман шарттарында туған телдәрҙең әһәмиәтен һәм рус теленең ролен тикшерҙе.\nБР Йәмәғәт палатаһының Фән, мәғариф һәм йәштәр сәйәсәте буйынса комиссияһы рәйесе, Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты директоры Фирҙәүес Хисаметдинова республика биләмәһендә йәшәгән халыҡтарҙың телдәрен һаҡлау зарурлығын билдәләне.\n— Беҙ башҡорт теленең юғала барыусы телдәр иҫәбенә эләгеүе айҡанлы бик тә борсолабыҙ, — тине Фирҙәүес Хисаметдинова. – Бөгөн башҡорт телендә миллиондан ашыу кеше һөйләшә, ләкин был ҡурҡыныс Башҡортостандың башҡа халыҡтары телдәренә лә янай.\nМ.Аҡмулла исемендәге Башҡорт дәүләт педагогия университеты профессоры Евгения Яковлева, туған телдәр менән дәүләт теле араһында нисбәт аҙағынаса асыҡланмаған әле, тип һыҙыҡ өҫтөнә алды. Әммә ул, Рәсәй халыҡтары өсөн берләштереүсе фактор булып рус теле торорға тейеш, тип билдәләне.\nҮҫеп килеүсе быуынды туған телендә уҡытыу тураһында БР Мәғариф министрлығының милли мәғариф һәм төбәктәр хеҙмәттәшлеге бүлеге начальнигы Рәйсә Күзбәкова һөйләне.\n— Яңы стандарттар буйынса туған телдәр федераль уҡыу әсбаптары исемлегенә индерелгән, — тип хәбәр итте Рәйсә Күзбәкова. – Бөгөн Рәсәй уҡыу пландарының өс вариантын тәҡдим итә. Базислы план туған телдәрҙе өйрәнеүҙе индерә. Рус балалары уҡыған мәктәптәр өсөн планда туған телде өйрәнеү ҡаралмаған. Һәм өсөнсө вариант – милли мәктәптәр өсөн.\nРеспубликаның милли берләшмәләре вәкилдәре, рус теле ил халыҡтарын берләштерә, тигән фекер менән килеште, ләкин туған телдәргә лә ҙурыраҡ иғтибар бирергә тәҡдим итте.\nТеги:бр халыҡтары телдәретүңәрәк өҫтәлдәр


Ҡаялы гавань — Башҡорт Википедияһы\nЛаура Джейн Коулз\nДжек Кёртис Дубовски\n«Ҡаялы гавань» (оригинальное название — Rock Haven) исеме менән сыға\n«Ҡаялы гавань» (ингл. Rock Haven) – беренсе мөхәббәт ҡыйынлыҡтары, ҙурайыу һәм шәхси тойғо һәм дини ҡараштарҙың ярашыуҙары тураһында фильм.\nФильм төшөрөлгән урындарҙың тормошҡа яҡын пейзаж өлгөһө\nБрэди – 18 йәше тулған, йәш кеше, ул әсәһе менән, Сан-Франсисконан йыраҡ булмаған, төньяҡ Калифорнияның ауыл ерендә йәшәй. Ул ябай, бер аҙ балаларға хас һәм бигерәк динсел егет. Дин уның ғаиләһендә төп урынды биләй, йорт интерьерының ҙур өлөшө христиан тематикаһына бағышланған, предметтары менән йыһазландырылған. Буш ваҡытында ул урындағы сиркәүгә ярҙам итә һәм христиан колледжына инергә әҙерләнә. Ул, һәр ваҡыт бер кемдә булмаған, яҡындағы пляжға йөрөргә ярата, был урын бигерәк аулаҡ һәм ҡаялар менән уратылып алынған, бында ул библия уҡырға һәм ҡояштың батҡанын ҡарарға ярата.\nБер мәл пляжда күрше егетен осрата – Клиффорд, ул, был танышыуҙың сәбәбе булып йәшерен мауығыу булғанына төшөнмәйенсә, уның менән таныша. Клиффорд – асыҡ гей, ләкин Бреди, уның әсәһе кеүек үк, яңы иптәше менән таныштырғандан һуң, белмәй. Уның әсәһе – Марта, шулай уҡ динсел христиан, ул улын Пегги менән таныштырып ҡарай, йәш ҡыҙ, шулай уҡ христиан ғаиләһенән, ләкин Бреди уға бер ниндәй ҡыҙыҡһыныу күрһәтмәй. Һуңынан Пегги сәйер ҡыланышының сәбәбен аңлай һәм Брединың яңы мөнәсәбәттәрен хуплай. Шул ваҡытта, Брединың йәнендә, уның дини ҡараштары һәм Клиффордҡа мауығыуы арҡаһында, эске конфликт барлыҡҡа килә. Мөнәсәбәттәренең дауамын теләп, Бред Клиффордҡа, дин аша уртаҡ тел табыу хәленән, Библия баҫмаһын бүләк итә.\nШулайҙа хис-тойғоһо үҙен ала, Бреди ҡаршы тора алмай һәм Клиффорд менән үбешә. Ул Клиффордтың, улы тураһында бөтәһендә белгән һәм төрлө яҡлап уны хуплаған, әсәһе – Энжи менән таныша. Ул Бреди менән һөйләшә, әсәһенә бер нимә лә һөйләмәҫен белдереп тынысландыра һәм уның үҙенсәлекле булыуын ҡабул итеүен һорай, һәм дин быға мәшәҡәтләмәгәнен белдерә. Бреди сиркәүҙәге хеҙмәтенә бармай ҡала һәм Клиффорд менән сексҡа баҙнат итә, унан һуң ул тулыһынса үҙенең кем икәнен аңлай. Бының турала ул әсәһенә һөйләй, һәм әсәһе уны «гомосексуализмды дауалау» христиан лагерына барырға ышандыра, ул Клиффорд менән бәйләнештәрен өҙөргә тырыша һәм юл сәфәренә йыйына. Клиффорд быға ҡаршы тора алмай һәм атаһының әргәһенә Барселонаға барырға план тота. Бының алдынан, сиркәүҙә осрашыу теләге менән, Пегги аша ҡулъяҙма бирә. Осрашыу ваҡытында улар хушлашалар, һәм Бреди Клиффордҡа үҙенең түшендәге тәреһен бүләк итә. Ул уның ҡалыуын һорай, ләкин Клиффорд, Бредиға асыуланмағанын әйтеп, һәм: «Мин, һинең ышанысың көслөҙөр тип, уйланым» – тиҙә, күҙ йәштәре менән сығып китә. Клиффордтың киткәненән һуң Бреди священник менән һөйләшә һәм диндең тойғоһона ҡаршы килмәгәнен аңлай. Ул әсәһенә бер ҡайҙала бармағанын һәм уны бер нимәлә дауаламаҫын әйтә. Һуңында улар бер-береһен аңлайҙар.\nРольдәрҙә[үҙгәртергә | вики-тексты үҙгәртергә]\nШон Хогланд — Бреди\nОуэн Алабадо — Клиффорд\nЛаура Джейн Коулз — Марта\nКэтрин Хехт — Энжи\nЭрин Дейли — Пэгги\nДжонни Йоно — Дуг\nДэвид Льюис — Преподобный Браун\n«Ҡаялы гавань» (инг.) Internet Movie Database сайтында\nRock Haven 2009 йылдың 13 август көнөндә архивланған. фильмдың официаль сайты (инг.)\nhttps://ba.wikipedia.org/w/index.php?title=Ҡаялы_гавань&oldid=1080904 ҡабул ителгән\nАлфавит буйынса фильмдар\nБыл бит һуңғы тапҡыр 15:18 3 октябрь 2021 үҙгәртелгән.


27 Февраль 2020, 14:55\n#ҡыҙыҡ_был_тормош#айгиз_баймөхәмәтовБер мәктәптә яҙыусылар менән осрашыу булғайны. Сара бик йәнле, ҡыҙыҡлы барҙы. Ул бөткәс, беҙҙе директор сәй эсергә саҡырҙы. Ашханаға ингәс, табындың муллығына “аһ” иттек. Вәт, әй! Әҙерләнгәндәр тәк әҙерләнгәндәр! Өҫтәлдә нимә генә юҡ.


«Быуын» республика конкурсының Гран-приһына Бәләбәйҙән Петровтар ғаиләһе лайыҡ булды // Йәмғиәт | новости башинформ.рф\n«Быуын» республика конкурсының Гран-приһына Бәләбәйҙән Петровтар ғаиләһе лайыҡ булды\n18:17, 9 декабря 2015 Йәмғиәт\nӨФӨ, 2015 йыл, 9 декабрь. /«Башинформ» мәғлүмәт агентлығы, Гөлфиә Акулова/.\n9 декабрҙә Өфөлә, М. Ғафури исемендәге Башҡорт дәүләт драма театрында, һаулыҡ мөмкинлектәре сикләнгән балалар һәм үҫмерҙәр тәрбиәләгән ғаиләләр араһында «Быуын» II республика фестивале уҙҙы. Сараны ойоштороусы булып «Әсә йөрәге» төбәк йәмәғәт ойошмаһы сығыш яһаны.\nКонкурста Өфө, Бәләбәй ҡалаларынан, Илеш, Миәкә, Нуриман һәм Әлшәй райондарынан алты ғаилә ҡатнашты. Һәр командала — бер юлы өс быуын вәкиле. Театр фойеһында шәжәрәләр күргәҙмәһе ойошторолдо, ҡатнашыусылар традициялар, йәшәү рәүеше хаҡында һөйләне, жюри ағзаларын ғаилә һәм милли ризыҡ менән һыйланы. Балалар, уларҙың ата-әсәләре, олатай-өләсәйҙәр үҙҙәренең ижади һәм артислыҡ һәләттәрен күрһәтте. Башҡорт, рус, татар, сыуаш, үзбәк халҡының тарихы, мәҙәниәте һәм милли традициялары менән таныштырҙы.\n«Илемпи» исемле иң ҙур команда Бәләбәйҙән Петровтар ғаиләһе булды. Команда башлығы, өләсәй Нина Петрова — атҡаҙанған уҡытыусы һәм Бәләбәй районында үҙешмәкәрлектә әүҙем ҡатнашыусы: «Илем» сыуаш фольклор ансамблендә сығыш яһай. Улы Алексейҙың ғаиләһендә игеҙәк Даша һәм Глеб үҫә, ҡыҙҙары Даун синдромлы булып тыуған. Килене Зөлфиәнең апаһы туғандарына конкурста ярҙам итергә килгән. «Бөгөн «үҙенсәлекле» балалар тәрбиәләгән ғаиләләр өсөн күркәм байрам булды, бигерәк тә Дашаның тәьҫораттары бик күп. Әлегә ул насар һөйләшә, әммә матур бейей», — тине ҡатнашыусылар. Петровтар ғаиләһе бәйгелә беренсе урын алды.\nКонкурста ҡатнашыусыларҙың барыһына ла дипломдар һәм ҡиммәтле бүләктәр тапшырылды.\nТеги: фестиваль,конкурс,инвалид балалар,ғаилә ҡиммәттәре


Башҡортостан Башлығының сифат өлкәһендәге премияһына лайыҡ булыусылар билдәләнде // Йәмғиәт | новости башинформ.рф\nБашҡортостан Башлығының сифат өлкәһендәге премияһына лайыҡ булыусылар билдәләнде\n16:41, 30 июня 2015 Йәмғиәт\nӨФӨ, 2015 йыл, 30 июнь. /«Башинформ» мәғлүмәт агентлығы, Розалиә Вәлиева/.\nБашҡортостан Башлығының сифат өлкәһендәге премияһына эйә булыусылар билдәләнде. Тейешле указ республиканың рәсми хоҡуҡи мәғлүмәт порталында баҫылған.\nБашҡортостан Башлығының сифат өлкәһендәге премияһында беренсе урын Өфө дәүләт нефть техник университетына, «Мәләүез тимер бетон конструкциялар заводы», «Ҡыҙыл пролетарий» асыҡ акционерҙар йәмғиәттәренә һәм 8-се ҡала клиник дауаханаһына бирелде.\nИкенсе урынға Башҡортостандың Техник инвентаризация бюроһы һәм «Стәрлетамаҡ икмәк комбинаты» лайыҡ булды.\nТәүге урын алыусыларға Башҡортостан Башлығы премияһының эмблемаһы төшөрөлгән кубок һәм беренсе дәрәжә дипломдар тапшырыласаҡ. Икенсе урын яулаған ойошмалар дипломдар аласаҡ.\nТеги: башҡортостан башлығы,премиялар,сифат


22 Май , 19:15\nСалауат Юлаев исемендәге дәүләт премияһы лауреаты Ринат Камал 1954 йылдың 28 июнендә Мәсетле районы Дыуан-Мәсетле ауылында тыуған. Ул әҫәрҙәрендә заманыбыҙҙың ҡырҡыу проблемаларын күтәрә. Әлеге хикәйәһе лә кеше күңеле, уның бөгөнгө хәл-ваҡиғалар менән ҡыҫырыҡланып, ҡырыҫланыуы хаҡында.\nЭт бында күптән йәшәй. Уҙған ваҡыт һуҙымын хатта күҙ алдына баҫтырыуы ла ҡыйын. Ул ике осорға бүленә: бөгөнгөгә саҡлы һәм әлеге көнитмеше.\nКөн дә тирә-яҡты йөрөп әйләнә. Бөтәһе таныш бында. Әүәлге замандарҙа ошо төбәк ҡәҙимге бер ауыл уртаһы ине. Төньяҡта – зыярат, уға терәлешеп тиерлек өйҙәр теҙелешкән, оло һыуҙың текә ярында ла йорттар бар. Ауылда ауылса инде: кешеләре тауыш-тынһыҙ донъя көтә, эттәре, үҙ эшен белеп, уларға йәнәш йәшәй. Хужалар эңерҙән үк тәҙрә ҡапҡастарын яба, ҡапҡаларына бик һала. Сит-ят аяҡ баҫмаһын, эт-ҡош инмәһен! Шул мәлдә улар – һаҡта! Ни тиһәң дә, ҙур ҡаланың осо бит.\nҠараңғы төшһә, кемуҙарҙан ярышып өрөргә тотоналар: кем уҫалыраҡ, кемдең тауышы яңғырауыҡлыраҡ? Эх, күңелле шул мәлдә: әйтерһең, бар донъя йәнләнә, терелә, кинәнеп мәхлүктәрҙең дәртле концертын тыңлай. Бигерәк рәхәт була торғайны Күңелсәккә, йәне нескәрә, хискә тула ине. Томра көндән һуң тын алышы иркенәйә, тауышы асыла, үҙенән-үҙе өргөһө килә. Күңелсәк был мәлде көтөп ала: бөтөн урам яңғырап тора, күрше эттәр, үткән-һүткән тауышына һоҡлана.\nРәхәт тормош шулай һуҙылды ла һуҙылды, уның осо-ҡырыйы булмаҫ кеүек ине. Бер мәл улар яғында ла таш йорттар күтәрелә башланы. Оло ҡала биҫтәһе ҡыҫырыҡланды, ағас өйҙәр урынына ҡатлы-ҡатлыларын ултыртты кешеләр.\nКүңелсәктәр ауылының тыны ҡыҫылды. Ҡала кешеләре ҡыҙыҡ: был тәңгәл зыяратҡа терәлгән тип тормай, этеүен белә. Күңелсәктәр өйө эргәһенә лә шырпы ҡабына тартҡан таш йорт баҫтырып ҡуйҙылар.\nХужаның шөғөлө мәшәҡәтле: гел ни менәндер мәшғүл. Күңелсәккә иғтибар ҙа итмәй. Эткәй быны кисерә. Уның ҡарауы, хужаның улы Хәбир, гел шаяртып, ниҙер ауыҙ иттереп китә. Күңелсәк менән баҫтырышып уйнай. Ул үҙенә булған һөйөүҙе малайҙың күҙҙәренән таный. Ҡыланыштары, тауышы, хатта йөнтәҫ тәнен һыпырыуы башҡаса. Күңелсәктең күҙҙәре йомолоп китә. Сабыйҙың өшөгән бәпес бармаҡтары шундай йылы, йомшаҡ тойола.\nМалай менән ныҡ дуҫ булдылар. Урамдан йәнәш үткәндә, Күңелсәк, ҡойроғон болғап, дуғаландырып ебәрә. Тиңдәштәре хатта: «Күңелсәк, һинең ҡолаҡтарың, һыу һөлөгө дөлдөлдөкөләй, ҡайсыланып китә», – тиҙәр. Күңелсәк иштәре эргәһенән эре үтә, үҙенән көслөрәктәрҙән өркөү ҡайҙа!\nДуҫынан ҡалмай. Былай көндә лә мәктәпкәсә оҙатып ҡуя, төш ауышҡас, ҡаршыларға бара. Хәбир уға күнегеп бөткән. Күңелсәк буй-һынға әллә ни нәфис зат һаналмаһа ла, ҡыумай, уның өсөн иптәштәренән оялмай. Малайҙар менән хәбәр һатып, ҡысҡырышып көлөшә-көлөшә атлағанда ла, уға бер-ике һүҙ ҡушырға, ара-тирә уны атап-саҡырып ҡуйырға ла яйын таба. Шәп малай Хәбир, кеше күңелен уйлай торған.\nХужа иһә хәҙер уны күрмәҫ булды. Онотто. Ял көндәре әүен артына сығып, оҙаҡ уйланып тора, аяҡ аҫтындағы ҡалын ҡарҙы шығырлата. Эй, иҙә-тызый... Шунда Күңелсәккә күҙ ҡырыйы менән генә баҡһасы! Ул көтә, өмөт итә. Ҡайһы берҙә, бүтәндәргә оҡшатып, ҡойроғон болғаған була – бушҡа ғына.\nХужа тораташ һындай ҡатҡан – ҡар күмеп киткән Ҡыш бабаймы ни! Ҡараштары ғына тере, әллә ҡайҙарҙа...\nХужаның был хәле йыш ҡабатлана. Ул ихатаһында ураңҡый, кәртәләрҙе тотҡослап ҡарай, йоҙроҡтары менән ҡаҡ бағана маңлайына ла һуғып ала. Ҡайһы ваҡыт, Күңелсәктәр затына оҡшатып, бөтә биләмәһен урап әйләнә. Өйөнә инә, тағы сыға.\nЭткәй, әлбиттә, быны һуңынан аңланы аңлауын... Ул мәлдә лә күңеле төбөнә шик-хафа оялағайны. Күңелсәк бүтәндәр ише ғәмһеҙ түгел, уйлана, күп нәмәне алдан һиҙә. Ҡыш көнө донъя йоҡлаған һымаҡ тойолһа ла, ҡышҡы һиллек йәнен баҫылдырһа ла, зиһене ойомай.\nҠыш көнө донъя үле, хәрәкәтһеҙ саҡта, кем баш ҡатырғыс нәмәләр хаҡында уйланһын! Оло ҡала терәлеп, шаулап ултырһа ла, бында тыныс. Урамдарҙы, тыҡрыҡтарҙы көрт баҫҡан, өйҙәр, уйынсыҡтар ише шымып, ҡар эсенә боҫҡан. Уларға берәү ҙә инмәй, сыҡмай. Күңелсәктең нисә рәт урамдан үткәне булды – берәүҙе лә шәйләмәне. Хәйер, ял көндәрендә малай-шалай ғына сыр-сыу килеп ала. Йөрөйҙәр шунда йүгерекләп, танау остары ҡыҙара башланымы – өйҙәренә йомолалар. Күҙ асып йомғансы берәү ҙә ҡалмай. Хәбирҙең Хәбире уларҙан оҙағыраҡ уйнай.\nЯҙ башы эт тормошона ҙур үҙгәреш индерҙе. Күңелсәк һис килешә алманы. Тәүҙә өс көн урамға аяҡ баҫмай ятып ҡарағайны – нишләһен, бүтәнсә әмәл ҡалмағас, сыҡты. Әҙәмдәрҙең донъяны үҙҙәренсә алып барыуы менән ризалашырға тура килерме икән?.. Өнһөҙ таш ҡаяларға оҡшаш өйҙәр араһында, ҡойроғон боттарына йәшереп, оҙаҡ йөрөнө ул. Был яҡта әле зыяратҡа һыйынып ултырған ике урам ҡалды. Уларға, бәлки, теймәҫтәр – донъя киң бит, зыяратҡа яҡын тип, кешеләр кире дүнер – ҡәберлектәр менән йәнәш йәшәргә теләмәҫ, тип уйланы.\nЗыяратҡа терәлгән урамға барып уйнаһа, күңеле лә күтәрелгәндәй итә. Ундағылар уйламай ҙа, иштәре ҡәҙимгесә ғүмер сигеп ята. Ҡатлы-ҡатлы таш йорттар хаҡында уй ҙа, һүҙ ҙә юҡ – эттәр көн оҙоно урамда шаярып уйнай, кинәнешеп баҫтырыша. Күңелсәк, был мәхлүктәр белмәйме икән ни, тип аптырай. Бәғзеләре бигерәк һантый. Баштарында ел иҫә. Бер нәмә уйламайҙар.\nЙөрөй торғас, Күңелсәк, хафаларым бушҡа, көйөнөстәрем көл генәме икән әллә, тип тә ҡуя. Күргән-серләшкән бер мәхлүк тыныс. Был унан башҡа берәүгә лә ҡағылмаймы икән ни?\nКүңелсәк бары шунан ғына айбана ине; ул барыһына ла күнергә-кисерергә күңелен нығытҡайны... Ләкин нәҡ ошоһо, нәҡ аяныслыһы килде. Шулай бит ул: һин көтмәгән ишек шаҡый, һин теләмәгән берҙән-бер осраҡлыҡ ысынбарлыҡҡа әйләнә. Донъя, ваҡиғалар, шарттар кешегә ҡаршы, иркенә буйһонмай. Күңелсәк тә быны аңлай башланы. Айыҡ ҡараш, асыҡлыҡ рухты нығыта, бөгөлөп төшөргә, аҡылдан яҙырға ирек бирмәй. Күңелсәк шуға был яңылыҡты ла тыныс кисерергә тырышты. Күрше урамдағы иштәренә лә, асыулы, моңһоу әҙәмдәргә лә битараф күренергә теләне. Хәбир-сабый менән уйнаған көндәрҙә генә күңеле тулыша, күҙ төптәре йәшкәҙәй. Ундай саҡта моронон ситкә бора, дуҫына сабырыраҡ күренергә ынтыла. Сабырлыҡ – уның затташтарының төп һыҙаты. Улар барыһын да күреп-татып, тормоштоң ҡатлаулы боролоштарына, һынауҙарына түҙергә өйрәнгән. Йән эйәһе ерҙә үҙ көнө менән килешеп йәшәргә тыуған. Әҙәм заттары ярай – аң эйәләре: уларға сапсынырға, туҙынырға, дауларға, яуларға, килешмәҫкә мөмкин, ә бына мәхлүктәргә ни ҡайғы?.. Үҙ көнөң менән килешеп-ярашып йәшәү әле еңелеү түгел, ул – ауырлыҡты күтәрә белеү, яҙғанды аяҡ өҫтө ҡаршылау. Быларҙы ла аңғара Күңелсәк.\nҘур ҡалаларҙың – үҙ ҡануны. Кешеләр күмәгерәк өймәгешкән ерҙә йәшеллек, ағас бөтә, әҙәмдәр ташҡа баш эйә башлай. Ҙур ҡалаларҙа күп ҡатлы йорттар ҡалҡа!\nАңлай Күңелсәк, барыһын да белә, тик һаман килешеп бөтә алмай, яңыға күнгеһе килмәй. Аҡылы, аңлылығы ғына әле үҙенә еңеллек бирә... Тағы мәхлүктәр затына уйһыҙ ғына йөрөүгә, уйнап-сабып көн уҙғарыуға ни етә! Уларға аҡыл кәрәкмәй!\nХужаһы хәҙер бөтөнләй үҙ эшенә сумды. Өйҙәгеләрҙең йөҙө борсоулы, һүҙҙәре ауыр (Күңелсәк хатта телдәрен аңлай ҙа башланы кеүек), гел ҡайҙалыр ҡабаланалар, бары Хәбир генә уға моңһоу ҡарап ҡуйғандай. Ул да алдағыны күҙ алдына баҫтыралыр, яманһыуланалыр. Бала күңеле һиҙмәй була тиме.\nКүңелсәк, Хәбир дуҫы мәктәптә ултырғанда, сәғәттәр буйы урамды ҡыҙырҙы. Сәфәренән бер йәм тапмаһа ла, аяҡтары ҡайҙалыр тарта, күңеле тыныс түгел... Туҡтаһа, күк иңе өҫтөнә ҡойолоп төшөр кеүек.\nКүңелсәк мәктәп, шырпы өйҙәр, зыярат тирәһен ураған арала өйҙәгеләр ҡыҙыу-ҡыҙыу баҫып йөрөй, ҡайҙалыр ашыға башлағайны инде. Эт ҡайтҡас аптыраны: был көндәрҙә бүтән ихатанан сыҡмаҫҡа ҡарар ҡылды. Ояһы алдында башын ике йомшаҡ тәпәйе өҫтөнә һалып ала ла ҡымшанмай. Иртәгә ниҙәр буласағын шулай өнһөҙ-тынһыҙ күҙәтеүсене берәү ҙә шәйләмәй, тиһәң, берәү бар икән. Ул көн дә йомшаҡ тәпәйе янына сүгәләй. Оҙаҡ ултыра.\nАҡыллы булһа ла, Күңелсәк яңы таш йортҡа күсенеп китеүгә өйҙәгеләрҙән бер шул Хәбир генә ҡаршылашыуын белмәй ине. Ул Хәбирҙең телләшеүен дә, «бармайым» тип тартҡылашып илап алыуын да күрмәне. Күңелсәк хужаның өйөнә инергә ғәҙәтләнмәгән. Тышта Хәбир өнһөҙ, уйсан... Эттең йомшаҡ тиреһен һыпырыуын ғына белә.\nКүңелсәк ошоноң оҙаҡҡа, оҙаҡҡа һуҙылыуын юрай.\nХикәйәнең тулы вариантын журналдың 5-се (2022) һанында уҡығыҙ.


Көслө дауыл ҡупты Өфөлә | ГТРК «Башкортостан» — Новости Уфы и РБ\n19 сентября 2019 — 16:50 ГТРК «Башкортостан»\nБөгөн сыҡҡан көслө дауыл байтаҡ зыян яһап өлгөрҙө. Баш ҡалала, мәҫәлән, илленән ашыу граждан ярҙам һорап Ғәҙәттән тыш хәлдәр министрлығына шылтыратты. Улар автомобилдәргә ҡолап төшкән ағастар, йығылған ҡоймалар, йыртылған баннерҙар, өҙөлгән электр сымдары һәм башҡалар тураһында хәбәр итте. Өфө ҡалаһынының гражданлыҡ һаҡланыу Идаралығынан белдереүҙәренсә, кешеләр зыян күрмәгән. Әммә һаҡланғанды Хоҙай һаҡлай тиҙәр, шуға ла көслө ел ҡолатыуы ихтимал ағастар, ҡоролмалар, ҡыйыҡтар, өҙөлөүе мөмкин электр һыҙаттарын урап үтергә, ябай һаҡсыллыҡ саралары күрергә кәрәк.


Башҡортостанда игендең уртаса уңышы – гектарынан 8,9 центнер // Иҡтисад | новости башинформ.рф\nБашҡортостанда игендең уртаса уңышы – гектарынан 8,9 центнер\n13:10, 19 августа 2010 Иҡтисад\n18 авгусҡа ҡарата тулайым урып һуғылған иген Башҡортостанда 722 мең тонна тәшкил итте. Ашлыҡ йыйыу 91 процентҡа үтәлде. Иген культураларының уртаса уңышы төбәктә ҡоролоҡ арҡаһында гектарынан ни бары 8,9 центнер тәшкил итте.\nСағыштырыу өсөн: уҙған йылдың ошо уҡ көнөнә ҡарата урып һуғылған иген шул уҡ күләмдә булған – 725 мең тонна, әммә ул майҙандарҙың ни бары 35 процентынан йыйып алынған.\n— Иң юғары уңыш – Саҡмағош районында: гектарынан 15 центнер, — ти БР ауыл хужалығы министры Азат Йыһаншин, — Өфө районында – 14, Дүртөйлөлә – 13.\nБыйыл йәй Әбйәлил, Учалы, Баймаҡ, Асҡын, Йәрмәкәй, Ейәнсура, Йылайыр, Хәйбулла райондарында иген бигерәк аҙ йыйыла.\n30 район хужалыҡтары ужым арышын сәсеүгә төштө.\n— Быйылғы йылда ужым арышы менән уҙған йылға ҡарағанда 25 процентҡа күберәк майҙанды сәсеү планлаштырыла ине, әммә дым етешмәй, һәм эш туҡталып ҡалды. Яҡын арала ямғырҙарға өмөтләнәбеҙ, — тип хәбәр итте Ауыл хужалығы министрлығы башлығы.\nТеги: ауыл хужалығы, ураҡ, сәсеү, ҡоролоҡ, уңыш


Башҡортостанда 3426 һайлау участкаһы асылды\n9 Сентябрь 2018, 08:25\nӨФӨ, 2018 йыл, 9 сентябрь. /«Башинформ» мәғлүмәт агентлығы, Ғәлиә Нәбиева/. Башҡортостанда һайлау участкалары асылды. Башҡортостан Республикаһы Дәүләт Йыйылышы – Ҡоролтай һәм төбәктең урындағы үҙидара вәкәләтле органдары депутаттарын һайлауҙа тауыш биреү башланды. Республикала Берҙәм тауыш биреү көнөндә – йәкшәмбе, 9 сентябрҙә, бөтәһе 22 һайлау кампанияһы уҙа. 147 мандат билдәләнә.\n55 округ һайлау комиссияһы вәкәләттәре 39 территориаль һайлау комиссияһына йөкмәтелгән. 69 территориаль һәм 3426 участка һайлау комиссияһы һайлауҙар уҙғара, шул иҫәптән 35-е - ваҡытлыса булыу урынында.\nТауыш биреү өсөн исемлеккә 3 миллион 50 мең 303 кеше индерелгән. Нәҡ шунса төбәктә йәшәүсе 2018 йылдың 1 июленә ҡарата мәғлүмәттәр буйынса һайлау хоҡуғына эйә булған.\nТөбәк парламентына һайлауҙар биш йылға бер тапҡыр уҙғарыла. Республикала йәшәүселәр бөгөн закондар сығарыу йыйылышына 110 депутат һайлай. Уларҙың яртыһы – бер мандатлы округ, яртыһы сәйәси партиялар исемлеге буйынса һайлана. 9 сентябрҙә һайлаусылар берәүһе бер мандатлы округ буйынса кандидаттар менән (бөтә республика 55 округка бүленгән, уларҙың һәр ҡайһыһына бер еңеүсе билдәләнәсәк) һәм икенсеһе сәйәси партиялар исемлеге менән ике бюллетень ала.\nАлтынсы саҡырылыш Башҡортостан Дәүләт Йыйылышы депутаттарын һайлауҙа һайлаусыларҙың 49,27 проценты һайлау бюллетендәрен эшкәртеү комплекстары ярҙамында тауыш биреү мөмкинлегенә эйә. КОИБ-тар 811 һайлау участкаһында файҙаланыла. Уларҙы ҡулланыу иҫәбе буйынса республика Рәсәйҙә Мәскәү өлкәһенән (1703) һәм Мәскәүҙән (1544) һуң өсөнсө урында тора.\nӨфө ҡалаһы һайлау участкалары комплекстар менән – 94 процентҡа, республиканың ҡала округтары һайлау участкалары 74 процентҡа тәьмин ителгән.\nБашҡортостан Республикаһы Дәүләт Йыйылышы – Ҡоролтай депутаттарын һайлауҙа, Рәсәй Федерацияһы Президентын һайлауҙағы кеүек, бөтә участка һайлау комиссиялары йомғаҡлау протоколдарын әҙерләгәндә машина уҡыған код (QR-код) технологияһын ҡулланасаҡ.\nЙәкшәмбе, 9 сентябрҙә, Рәсәйҙә 5 000 тиерлек һайлау кампанияһы уҙа, уларҙа 45 сәйәси берләшмә ҡатнаша. Һайлау кампаниялары биш төбәктән тыш бөтә ил буйынса тиерлек үтә.\nТеги:һайлауҙарберҙәм тауыш биреү көнө


24 Ғинуар 2011, 23:38\nАҡШ беҙҙән түгел, ҡытайҙан ҡурҡһын Үткән аҙнаның иң мөһим сәйәси ваҡиғалары булып ядро ҡоралын ҡыҫҡартыу буйынса Рәсәй – АҡШ килешеүенең РФ Дәүләт Думаһы тарафынан икенсе уҡыуҙа ратификацияланыуы, Европарламенттың Белоруссияға ҡарата резолюция әҙерләүе, Туниста барған сәйәси көрсөк торғандыр.Иң башта Рәсәй – АҡШ килешеүе мәсьәләһенә туҡталып китәйек. Ни тиһәң дә, документ ике ил араһындағы ябай килешеү генә\nИң башта Рәсәй – АҡШ килешеүе мәсьәләһенә туҡталып китәйек. Ни тиһәң дә, документ ике ил араһындағы ябай килешеү генә түгел, ә донъя именлегенә, хәүефһеҙлегенә лә бәйле. 14 ғинуарҙа РФ Дәүләт Думаһы депутаттары Рәсәй Президенты Дмитрий Медведев тәҡдим иткән документ буйынса закон проектын икенсе уҡыуҙа ҡабул итте. Был законда Рәсәйҙең ядро арсеналын ҡыҫҡартыу буйынса килешеүгә алты статья индерелгән һәм улар хәрби ҡоралды ҡыҫҡартыу шарттарын билдәләй. Билдәле булыуынса, былтыр апрелдә Чехияның баш ҡалаһы Прагала Рәсәй Президенты Дмитрий Медведев менән АҡШ Президенты Барак Обама ядро ҡоралын ҡыҫҡартыу тураһында һөйләшеп килешкәйне. Ошо ваҡиғанан һуң ядро ҡоралын ҡыҫҡартыу буйынса ике яҡтан да бик күп һөйләшеү, тәҡдим, бәхәс булып алды. Рәсәй оппозиционерҙары, АҡШ был мәсьәләлә беҙҙе алдаясаҡ, тип, ядро ҡоралын ҡыҫҡартмау өсөн сығыш яһаны. Ниһайәт, үткән йыл аҙағында АҡШ Сенаты килешеүҙе ратификацияланы. Хәҙер сират – Дума депутаттарына. Ядро ҡоралын ҡыҫҡартыу буйынса законды өсөнсө уҡыуҙа ҡабул иткәндән һуң ул Федерация Советына ебәрелә. Улар хуплаған осраҡта Президент документҡа ҡул ҡуя, һәм ул үҙ көсөнә инәсәк. Килешеүҙе ратификациялау документы (ҡыҫҡаса СНВ тип йөрөтөлә) үҙ көсөнә ингән хәлдә Рәсәй ете йыл эсендә хәрби боеголовкаларҙың өстән бер өлөшөн, йәғни 1,55 меңгә тиклем ҡыҫҡартырға тейеш. Был 2002 йылда Мәскәүҙә төҙөлгән ошондай уҡ килешеүҙән байтаҡҡа күп. Килешеү шарттары теүәл үтәлһә, НАТО Европала ПРО (ракетаға ҡаршы оборона) системаһын урынлаштырмаҫ тип көтөлә. НАТО планына ярашлы, алыҫ араға осоусы ракеталарға ҡаршы Польшала һәм Чехияла ПРО системаһын урынлаштырыу ҡаралғайны. Аналитиктар билдәләүенсә, НАТО барыбер Европала (шул уҡ Польшала һәм Румынияла) бәләкәйерәк радиуслы булһа ла ПРО урынлаштырыр, тип күҙаллана. Йәғни НАТО террорға ҡаршы көрәшеү һылтауы менән тиҙ генә “ҡылысын ҡынға тыҡмаясаҡ”, Европала үҙенең хәрби ҡеүәтен һаҡлап алып ҡаласаҡ. Ә СНВ шарттары үтәлһә, АҡШ та, Рәсәй ҙә ядро ҡоралын ҡыҫҡартыуҙан тик отасаҡ ҡына, минеңсә. Сөнки, “һалҡын һуғыш” осорондағы кеүек, ҡорал артынан ҡыуыу ил иҡтисадын байтаҡҡа ҡаҡшатасаҡ ҡына. Унан килеп, илебеҙ күптән инде “ҡыҙыл” түгел. Йәғни беҙҙә АҡШ төп дошман күргән коммунистик режим ҡоланы. Дөрөҫ, бөгөн АҡШ өсөн “ҡыҙылға мансылған” ҡытай төп дошманға әүерелә бара. Әммә уның ядро арсеналы бик әҙ. Шул уҡ ваҡытта ҡытай иҡтисадының йыһан тиҙлеге менән үҫеше АҡШ өсөн хәүеф булып тора. 2010 йылғы иҡтисади үҫеш һөҙөмтәләре буйынса донъя рейтингында ҡытай, Японияны уҙып китеп, АҡШ-тан ҡала икенсе урынға сыҡты. Ошондай тиҙлек менән үҫешһә, АҡШ-ты уҙып китергә лә күп ҡалмай. ҡытай иҡтисадының үҫеше илдә байҙар һанының ҡырҡа артыуына ла килтергән. Мәҫәлән, бай ҡытайҙарҙың Европала етештерелгән автомобилдәрҙе һатып алыуға ихтыяжы артҡан. Былтыр Европа илдәренән ҡытайға 500 мең автомобиль индерелгән, әммә ул да әҙ. Был, 2005 йыл менән сағыштырғанда, 25 тапҡырға күберәк. ҡытай иҡтисадындағы бындай йылдам һикерешкә бөтә донъя иҡтисадсылары таң ҡала. Киләсәктә ул үҙ иҡтисадын тағы ла нығытып, хәрби ҡеүәтен арттыра башлаһа, НАТО өсөн ҙур хәүеф буласаҡ. Ошо хәүефте тойғанға ла инде АҡШ Президенты Барак Обамаға сенаторҙарҙы ядро ҡоралын ҡыҫҡартырға күндереү бик ауырға төштө. Шуныһы ла бар, бөгөн Барак Обаманы Республика партияһыныҡылар “йомшаҡ ҡуллы”лыҡта ғәйепләһә, үҙ командаһындағы йоғонтоло кешеләрҙең дә күбеһе, “һалҡын һуғыш” осоро кадрҙары булараҡ, ҡоралланыуҙы хуп күрә. Вице-президент Байден, Дәүләт секретары Клинтон, оборона министры Гейтсты шулар рәтенә индереп була. Тап улар Рәсәй – АҡШ килешеүен ратификациялауға ҡаршы сығыш яһаны ла инде.\nЕвропарламент “Батька”ны “бөгә” алырмы?\nБашҡа донъя хәлдәренә килгәндә, үткән аҙнала Европарламент Белоруссияға ҡарата резолюция әҙерләй башланы. Билдәле булыуынса, 2010 йылдың 19 декабрендә унда президент һайлауҙары үтеп, 80 процент самаһы тауыш йыйып, ғәмәлдәге ил башлығы Александр Лукашенко еңеп сыҡҡайны. Оппозиция вәкилдәре, бының менән килешмәйенсә, урамдарға сығып, төрлө тәртипһеҙлектәр ҡылды. Власть вәкилдәре урамға сыҡҡан халыҡҡа ҡарата хәрби көс ҡулланырға мәжбүр булды. Илдең көс структуралары сыуалыштарҙа ҡатнашҡандарҙы ла, ҡатнашмағандарҙы ла күпләп ҡулға алды. Хатта президентлыҡҡа дәғүә итеүсе биш кандидат та рәшәткә артына эләкте. Улар көс ҡулланып власты баҫып алырға маташыуҙа, провокация таратыуҙа ғәйепләнә. Был кешеләр әлегә тиклем иреккә сығарылмаған. Европарламент ошо кешеләрҙең хоҡуҡтарын яҡлау маҡсатында Белоруссияның власть элитаһына, йәғни 19 декабрҙә ойошторолған “ҡанлы йәкшәмбе”нең идеологтарына ҡарата санкция ҡулланыуға резолюция ҡабул итеү мәсьәләһен күтәрҙе. Резолюцияла 19 декабрҙәге сыуалыштарҙа ҡатнашлығы булған Белоруссия чиновниктарын Европа илдәренә индереүҙе тыйыу, тыныс протест белдереп тә университеттарҙан ҡыуылыусы студенттарға, бойондороҡһоҙ матбуғат сараларына финанс ярҙамы күрһәтеү мәсьәләһе ҡаралған. Шулай уҡ 12 ғинуарҙа Брюсселдә үткән Европарламент ултырышында нахаҡҡа ғәйепләнеүсе оппозиция вәкилдәрен аҡлауҙы талап итеү тураһында ла һүҙ бара. Йәғни ошондай юл менән Евросоюз илдәре А. Лукашенконы бер аҙ аҡылға ултыртмаҡсы. Әммә “Батька”ны бының менән генә “бөгә” алырҙармы һуң? Һуңғы йылдарҙа ул донъя сәйәсәте оппозиционерҙарына әүерелә барған Венесуэла Президенты Уго Чавес, Иран етәксеһе Мәхмүд Әхмәдинижад кеүектәр менән дуҫтарса мөнәсәбәттәр урынлаштырып алды. Билдәле булыуынса, был ике ил дә нефть запасына бик бай. Белоруссия уларҙан сеймал һатып алып, хәҙер үҙе Латвия кеүек илдәргә нефть һата башланы. А. Лукашенконың ҡырғыҙстандың элекке Президенты ҡорманбәк Баҡыевты үҙ илендә һыйындырыуы ла күптәргә оҡшап етмәй. “Батька” иһә сит-яттарҙың фекеренә ҡолаҡ һалып торманы, яңыраҡ үҙенең элекке коллегаһын “портфелле” лә итте – ҡ. Баҡыевты хәрби завод директоры итеп тәғәйенләне. ҡырғыҙҙарҙың элекке лидеры хәҙер Белоруссияның хәрби ҡеүәтен арттырыуға үҙ өлөшөн индерәсәк.\nХалыҡтың түҙемлеге шартлап һынды\nҮткән аҙнала бар донъяның иғтибар үҙәгендә булған Тунистағы хәл-ваҡиғаларға ла туҡталып китәйек. Африка материгының иң төньяғында урынлашҡан ил, элек Францияның колонияһы булып, уҙған быуаттың 50-се йылдарында бойондороҡһоҙлоҡ яулауға өлгәшә. Иҡтисады әллә ни үҫешмәгән. Әммә Тунистың үҙләштерелеп бөтмәгән нефть запасы байтаҡ ҡына иҫәпләнә. һуңғы йылдарҙа бында туризм ныҡлы үҫеш ала. Шулай булыуға ҡарамаҫтан, илдең күпселек өлөшөндә ярлылыҡ хөкөм һөрә. Туниста власть алмашыныуына килтергән сыуалыштарҙың башланыуына ла ана шул хәйерселек сәбәпсе. Ил етәкселегенең балда-майҙа йөҙгәнен белеп-тойоп торған халыҡтың түҙемлеге һына ла инде. Сыуалыштар һөҙөмтәһендә йөҙҙәрсә кеше һәләк була. Ғәҙелһеҙлектәргә протест белдереп, Мөхәммәт Буазизи исемле йәш егет үҙ-үҙен яндырыуға тиклем барып етә. Эшһеҙлек, аҙыҡ-түлеккә хаҡтарҙың даими артыуы ошо ҡот осҡос хәлгә килтерә лә инде.\nУрамдарға сыҡҡан халыҡ полиция менән бәрелешә. Ил Президенты Зин әл-Әбидин бән Әли төп ғәйепте хөкүмәткә япһарып, уны тарҡата һәм яңы һайлауҙар тәғәйенләй. Әммә бының менән риза булмаған Премьер-министр Мөхәмәд Ганнуши, түңкәрелеш эшләп, власты үҙ ҡулына алыуға өлгәшә. 74 йәшлек Президентҡа үҙ иленән сығып ҡасыуҙан башҡа сара ҡалмай. Ул Сәғүд Ғәрәбстанына барып һыйына. Ил башлығы вазифаһын башҡарыуҙы ваҡытлыса парламент спикеры Фуад Мбазаға тапшыралар. Мөхәмәд Ганнуши, ҡайһы бер элекке министрҙарҙы үҙ урындарында ҡалдырып, ҡайһы берҙәре урынына оппозиция вәкилдәрен тәғәйенләп, яңы хөкүмәт формалаштырыуға өлгәшә. Әммә ил халҡы, хөкүмәт составы менән ризалашмайынса, һаман ҡаршылыҡ акциялары уҙғара.\nТунистағы хәл-торошто тыныс шарттарға көйләүгә Европарламент та күп тырышлыҡ һала. Ни тиһәң дә, ул Европа илдәренең ут күршеһе иҫәпләнә. Шуға ла Евросоюз илдәре Тунисҡа туристар ағымы өҙөлмәһен, унда тыныслыҡ булһын өсөн барыһын да эшләргә тырышасаҡ.\nБына шулай, 2011 йыл революциянан башланды. Тик бындай сыуалыштар башҡа илдәргә лә таралып, яңы түңкәрелештәр була күрмәһен.


Иҡтисади Башҡортостан - 04.03.21 Кредит бурыстары күпме? | Выпуск передачи ГТРК «Башкортостан»\n04 марта 2021 — 16:26\n2019 йыл һөҙөмтәләренән күренеүенсә, Башҡортостан кредит бурыстары буйынса илдә 9-сы баҫҡыста ине, унан алдағы йылдарҙа тәүге унау исемлегендә лә булмай торҙо. Әммә күңелһеҙ статистика пандемиялы 2020 йылда тағы ла көҡтөлмәгән һөҙөмтәләргә алып килде. Республика халҡы кредит ҡоҙоғона тағы ла тәрәнерәк батты – бер йыл эсендә бурыстар 17 процентҡа артҡан.\nДөйөм Рәсәй буйынса алғанда эш хаҡының яртыһы кредит түләүгә китә. Башҡортостанда был һан тағы ла юғарыраҡ- банктарға бурысты бирер өсөн йыллыҡ килемдең 70 процентын тотонорға тура килә. Антирейтинг лидеры – Ҡалмыҡ республикаһы халҡы килемдең 86 процентын бурыс ҡайтарыуға тотона. Иң аҙ бурыслылар Ингушетияла йәшәй, улар эш хаҡының 10 процентын ғына кредитҡа ебәрә.\n2019 йылда Рәсәйҙең иҡтисади үҫеш министры халыҡтың күпләп бурысҡа батыуы ил иҡтисадына хәүеф менән янай тип белдергәйне. Алдағы йылдарҙа халыҡтың күпселеге бер кредит менән йәшәһә, һуңғы ваҡытта ике-өс кредит түләүселәр һаны арта. Бурыс шарының бер мәл килеп шартлауы ихтимал тип белдерелгәйне ул ваҡытта. Әммә һуңғы ике йылда халыҡҡа кредит биреү тағы ла тиҙерәк темптар менән артты ғына, бурысҡа аҡса биреү талаптарын ҡәтғиләштерергә кәрәк тигән белдереүҙәр һүҙҙә генә ҡалды.\nШул цҡ ваҡытта Рәсәйҙә кредит алыусыларҙың күпселеген аҙ килемле халыҡ тәшкил итә. Йәғни, бурысҡа алынған аҡса күп осраҡта көнкүреш өсөн мотлаҡ әйберҙәргә тотонола. Шул уҡ көнбайыш дәүләттәрендә банктар ярлыларға кредит бирергә ашыҡмай, сөнки уларҙы социаль яҡтан яҡлауҙы хәстәрләү зарур, ә быныһы инде дәүләттең бурысы.\nКешеләрҙең кредит ҡоҙоғона тәрәнерәк батыу сәбәптәрен барлап, уның эҙемтәләрен күҙәллауға бағышларбыҙ алдағы ярты сәғәттә барасаҡ һөйләшеүҙе. Халыҡ алған кредиттарҙың дәүләт иҡтисадына йоғонтоһон да анализларбыҙ. Студиябыҙ ҡунағы, тапшырыуҙың даими эксперты, иҡтисад фәндәре кандидаты Илдар Ғәбитов.


Салауат районы бейеүселәре – “Байыҡ”та!\n2 Май 2019, 17:29\n“Янғантау” халыҡ эстрада-фольклор ансамбле алтын балыҡ тотҡан! Тулыраҡ сайтта уҡығыҙ\n“Байыҡ” телевизион конкурсы – башҡорт бейеүенә дан йырлау байрамы ул. Үкенескә күрә, һуңғы арала, Салауат районында оҫта бейеүселәр булып та, үҙҙәренең һәләттәрен республика сәхнәһендә күрһәтергә, ҙур конкурста һынап ҡарарға теләүселәр кәмене.\nШуға ла "Байыҡ" бейеү бәйгеһенең һайлап алыу турында Салауат районынан Зөһрә Әхтәрова, Алия һәм Салауат Алтынбаевтар, “Янғантау” халыҡ эстрада-фольклор ансамблен күреп, күптәр шатланғандыр. Салауаттар был бәйгегә етди әҙерләнде. “Янғантау” шифаханаһы етәкселеге ансамблде конкурсҡа әҙерләү өсөн Өфөнән тәжрибәле хореограф Сулпан Асҡарованы саҡырып, улар жюри ағзаларының иғтибарына өр-яңы “Алтын балыҡ” бейеүен тәҡдим итте. Шифахана бейеүселәренән һәм Янғантау ағинәйҙәренән торған ансамбль мәрәкәле бейеүҙе шул тиклем оҫта итеп башҡарғас, баһалама ағзалары бер тауыштан 10-ар балл ҡуйҙы. Арҡауыл һылыуы Зөһрә лә барыһын да сығышы менән һоҡландыра алды. Әммә башҡорт халыҡ бейеүҙәрен тергеҙеү маҡсатын алған бәйгегә уның бейеүе бик үк тура килмәүен билдәләп үтте жюри ағзалары. Киләсәктә Зөһрәне тағы ла ҙур сәхнәләрҙә күрербеҙ, тип ышанабыҙ.\nШулай итеп, “Янғантау” халыҡ эстрада-фольклор ансамбле һәм Алтынбаевтар дуэты бәйгенең икенсе турына үтте. Улар яңы бейеү әҙерләп, август-сентябрь айҙарында конкурстың икенсе турында сығыш яһаясаҡ. Салауат районы бейеүселәренә уңыштар теләйбеҙ!


Бер үҫмерҙең көндө уҙғарғаны... » Башҡортостан гәзите\nБер үҫмерҙең көндө уҙғарғаны...\n28-02-2017, 03:49 // Йәмғиәт // Баҫып сығарырға\nҮҫмер сағымда ниҙәр генә булманы. Компьютер, смартфон, интернет – береһе лә юҡ ине. Хәйер, атайым ағастан трактор, мылтыҡ йәки сәкән эшләп бирһә, артығы кәрәкмәне лә. Шулар менән дә ваҡыт күңелле уҙҙы. Ә бына бөгөнгө үҫмер – Интернет заманының балаһы, көндө нисек үткәрә икән?\nШәмбе еткәс, төшләтеп кенә апайымдарға барып индем. Был ваҡытта ла Азат мәктәптә ине. Ул – 13 йәштәрҙәге дүрт туған ҡустым. Шулай инде, Өфө ситендә йәшәп, ҡала үҙәгенә йөрөп уҡығас.\n– Өс-дүрт тирәләрендә генә ҡайта. Ғәҙәти көндәрҙә сәғәт бишенсе лә булып китә, ә берәй түңәрәге булһа инде, хатта ҡараңғы төшөп өлгөрә... – тине апай, Азат тураһында һорашҡас. Еҙнәнең бөгөн эш көнө икән, үҙе иһә ике йәшлек балаһы менән ултыра.\nӘлегә өйҙәре менән танышам. Стеналарындағы картиналарҙы барлап сыҡҡас, серванттарында урынлашҡан сувенирҙарға күҙ һалам. Уларҙан һуң китап кәштәһендә туҡталам. Теҙелеп киткән китаптарҙың барыһы ла тиерлек донъя классикаһына ингән. Араларында Мостай Кәримдең томдары ла урын алған. Ғаиләлә әҙәбиәтсе йә филолог булмаған кешеләрҙә лә ошондай китаптарҙы табырһың икән...\nСәғәт дүртенсе киткәс ишек асылғаны ишетелде. Магазинға сыҡҡан апайым ҡайттымы икән тип ҡараһам, бер ситкә сумкаһын ырғытҡан Азат, арҡаһы менән стенаға терәлеп, иҙәнгә сүгә төшкәйне.\n– Эйе инде, тотош көн тиерлек шул мәктәптә үтә бит... – тауышы асыулы сыҡты.\nБыл һүҙҙәренән баланың йөҙө тағы ла нығыраҡ йонсоғандай күренде. Шуға ла артыҡ һорауҙарымдан тыйылам. Артабанғы һөйләшеү, апайым магазиндан ҡайтҡас, табында дауам итә. Унан алда малай аҡ күлдәген сисмәй өҫтәл янына ултырғаны өсөн әсәһенән әрләнеп ала.\n– Шунан, мәктәптә бөгөн нимә ҡыуандырҙы?\n– Артыҡ нимәһе булманы шикелле... – Бер аҙ тын торғас, күҙҙәре балҡып киткәндәй булды, – математика уҡытыусыһы таҡтаға сығарманы. Тағы ла физкультурала саңғыла шыуҙыҡ.\nОҡшамаған дәрестәрен һорашҡас, физика менән химияны атаны. Ә мәктәптә күңеллеме икәнен белешкәс, малай тәнәфесте генә айырып әйтә алды. Артабан иһә шыбырлауға күсәм:\n– Ә һеҙ берәй этлек ҡылаһығыҙмы ул? – Шул уҡ ваҡытта парта өҫтөнән йүгерешеүҙәребеҙ, аҡ-ҡараны күрмәй коридор буйлап сабыуыбыҙ, уҡытыусының ултырғысын аҡбур менән буяуыбыҙ күҙ алдына баҫа. Тик Азат был һорауыма аптырап ҡуйҙы:\n– Юҡсы... Дәрескә инеп ултырабыҙ ҙа сығабыҙ инде. Ғәйеп тип һаналһа, шул ғына – бер ҡыҙ менән хат яҙыштыҡ...\nБит алмалары алһыуланып киткән ҡустыма ҡарап, һүҙҙе икенсегә борам:\n– Берәй түңәрәк-фәләнгә йөрөйһөңмө?\n– Элегерәк скрипка дәресенә йөрөнөм. Унан һуң бейеү менән мауығып алдым, ләкин түңәрәкте икенсе бинаға күсергәстәр, башҡа төрлөһөн һайларға тура килде. Хәҙер рәсем төшөрәм.\n– Дәрестән һуң булғас, кисләтеп кенә ҡайтаһыңдыр инде?\n– Бөтөнләй ялҡыта. Ярты көн дәрестәрҙә ултыраһың, унан һуң – түңәрәккә, ә ҡайтҡас... Өйгә эшкә лә йүнләп ваҡыт ҡалмай, йоҡларға ятырға кәрәк. Таң менән тағы уҡырға.\nКүп тә ултырмай, әсәһе:\n– Ярар, ашап алдың, өйгә эшең менән булыш әйҙә! – тип Азатты дәрескә әҙерләнергә оҙатты.\nМин артабан кәштәләге китаптарҙы аҡтарам, ләкин бер аҙҙан Азат эргәгә килеп етте:\n– Ә һин ошо сайттан ҡулланаһыңмы? – үҙе шунда уҡ һораулы ҡарашымды тотоп алды. – Бына, мин ошонда төрлө әйберҙәргә заказ бирәм. Күптән түгел телефоныма тышлыҡ һатып алдым. Миңә шундай нәмәләр оҡшай, – тип смартфонын һуҙҙы.\nӘйләндереп ҡарағас ҡына, осло ҡолаҡтары телефондың ситенән тырпайып уҡ торған “Бэтмен”ға иғтибар итәм, ләкин ул артабан һөйләшергә тип ултырырға ла өлгөрмәне, әсәһе бүлмәгә инеп, кире үҙенең бүлмәһенә дәрес эшләргә оҙатты. Оҙаҡламай ул йәнә әйләнеп килеп етте. Китап менән дәфтәрен дә эләктереп алған.\n– Ярҙам ит әле... – тип ҡулға “Башҡорт теле”н тотторҙо.\n– “Һә” тигәнсә эшләп бирәм хәҙер, – тип ҡанатланып киттем. Тик күнекмәләрҙе ҡарағас ҡына, хәҙер үк килеп сыҡмаҫын аңланым. Ҡайһы бер һорауҙары буйынса юғары белемем дә көсһөҙөрәк булып сыҡты. VII класс китабы, өҫтәүенә уны урыҫ мәктәбендә уҡыйҙар... Башҡа милләт балаһы был күнекмәләрҙе нисек эшләргә тейеш икән?.. Әйтерһең дә, улар башҡорт теленә ҡарата нәфрәт тыуҙырыр өсөн генә төҙөлгән. Нисектер уҡыусылар йәл булып китте...\nТел менән булышҡан арала өйҙө йыйыштырып йөрөгән әсәһе килеп инде. Малайға башын эйеп бүлмәһенә йүнәлеүҙән башҡа сара ҡалманы. Эргәһенә сыҡҡанда, компьютер алдында ултыра ине. Уйнайҙыр тиһәм, рус әҙәбиәтенән өйгә эшен атҡарып ултыра. Уҡытыусыһы махсус рәүештә интернетта эҙләнергә ҡушҡан икән.\nҠамасауламаҫ өсөн залға кире сығып, Майн Ридтың “Последний из могикан” китабын ҡулыма алам. Тик ҡустым тағы ла артымса килеп етә:\nҠыҙыҡлы әҫәр табып, шуны уҡырға ултырыуымды белдергәс, үҙенән һорап ҡуйырға булдым:\n– Ә һин китап уҡыйһыңмы? Ноғман Мусин, Әнүәр Бикчәнтәев, Зәйнәб Биишеваларҙы беләһеңме?\n– Юҡсы, ә кем улар?..\nЯуабы артынса баштан уй ҙа уҙҙы: “Әллә интернет быуыны, китап уҡымайҙар, тип нәҡ ошо ҡустым кеүектәр тураһында әйтәләрме икән?” Тик ошо урында Азат бүлмәһенән йүгертеп кенә бер китабын тотоп килде. Тышында “Маленький принц” тип яҙылған.\n– Мин, бына, Антуан де Сент-Экзюпериҙы уҡыйым. Тағы Джером Сэлинджер, Джек Лондондың китаптарын беләм. “Гарри Поттер”ҙы ла уҡыным.\nVII класс балаһынан был исемдәрҙе ишеткәс, хатта һүҙһеҙ ҡалдым. Мин улар менән мәктәптән һуң ғына яҡындан танышҡанмындыр, моғайын. Уйлаһаң, беҙҙең өйҙәге китап кәштәһендә лә донъя классикаһы була торғайны. Шулай ҙа иң тәүҙә М. Кәримдең “Беҙҙең өйҙөң йәме”, “Өс таған” әҫәрҙәрендә үҙем кеүек балалар тураһында уҡый торғайным. Унан һуң Ә. Бикчәнтәевтең “Нисә йәш һиңә, комиссар”ындағы мылтыҡ буйлы малай ҡыҙыҡһыныу уятты. Артынса З. Биишеваның трилогияһын ҡосаҡлап ятып уҡып сыҡтым.\nШулай ҙа алдашмаймы икән был, тип Сэлинджерҙың берәй әҫәрен һөйләп биреүен үтенәм. Малай шунда уҡ “Над пропастью во ржи” романының ҡыҫҡаса йөкмәткеһен һөйләй ҙә башланы. Уның әҫәрләнеп китеүенә ҡарағанда, ундағы 16 йәшлек малай үҙе хатта күҙ алдына баҫҡандай булды. Имеш, хәҙер килеп ул ҡаршыма баҫҡан да, бөгөнгө замандың әхлағына һәм дөйөм ҡанундарына ҡаршы сыға... Тыңлап бөткәс, шәмбе икәнен иҫкә алып, икенсе һорауымды бирәм:\n– Ә һин уйнарға сығаһыңмы ул? – күҙ алдына иһә үҙемдең үҫмер сағым баҫа. Мәктәптән ҡайтып та етмәйенсә тиҫтерҙәр менән урамда тороп ҡалаһың. Бигерәк тә ҡыш миҙгеле бының өсөн ҡулай булды. Ҡайтырға ла онотоп ҡар атышаһың, “Тау батшалығы”нда уйнайһың. Ҡайтып ингәндә инде бар кейемең лысма һыу була.\n– Бөгөн килеп сыҡманы инде, ваҡыт ҡалманы бит. Гел шулай... Бына хәҙер тағы математиканан эшләргә кәрәк. Етмәһә, уныһын ҡайһы саҡта икешәр дәрес уҡыйбыҙ. Бирелгән өйгә эште икенсе көнөнә әҙерләп өлгөрөп тә булмай тиерлек. Имеш, IX класта БДИ тапшырасаҡбыҙ...\nӘйтеп бөтөүенә икенсе бүлмәнән “Оҙаҡламай йоҡларға ваҡыт етә, дәрестәреңде эшләп бөттөңмө?” тигән тауыш яңғыраны. Азат йәнә бүлмәһенә йүнәлде. Был юлы ул ниңәлер үҙ йәшенән әллә күпмегә олораҡ күренде...\nЯҙҙы: Гөлфирә апай\n6 март 2017 09:58 // цитировать\nҺаумыһығыҙ! Мәҡәлә дөйөм алғанда фәһемле, уҡымлы. Ысынлап та, ҡырҡ төрлө уҡыу программаһы,һәр мәктәптең, уҡытыусының үҙ талаптары балаларҙың һушын ала. Уларҙың китап уҡырға ваҡыты ла, көсө лә ҡалмай. Башҡорт балалар яҙыусыларының китаптарын әйтеп тораһы ла түгел. Шул уҡ ваҡытта бер-ике иҫкәрмә лә әйтеп үткем килә. "Упражнение" башҡортса "күнекмә" түгел, ә "күнегеү" була. "Последний из могикан"ды иһә Майн Рид түгел, Фенимор Купер яҙған. Мәҡәлә яҙғанда, интернетҡа инеп,ҡайһы бер мәғлүмәттәрҙе тикшереү артыҡ булмаҫ ине тип уйлайым.


Республикала көрсөккә ҡаршы саралар уңышлы тормошҡа ашырыла // Иҡтисад | новости башинформ.рф\nРеспубликала көрсөккә ҡаршы саралар уңышлы тормошҡа ашырыла\n12:14, 4 декабря 2009 Иҡтисад\nРФ Төбәктәр үҫеше министрлығы урындарҙа көрсөккә ҡаршы күрелгән сараларҙың һөҙөмтәлелеге мониторингын үткәрҙе. Төбәктәр сентябрҙә тапшырған мәғлүмәттәрҙән күренеүенсә, Рәсәй Федерацияһының 83 субъектынан көрсөккә ҡаршы саралар уңышлы тормошҡа ашырылған 14 төбәкте айырып күрһәтергә мөмкин. Улар иҫәбендә Башҡортостан да.\nРФ субъекттарының дәүләт власы органдарының эшмәкәрлек һөҙөмтәлелеген баһалау һәм мониторингы департаменты белгестәре социаль программалар сиктәрендә торлаҡ ипотека кредиттары биреү буйынса ставкалар 13 процентҡа тиклем кәмеүен билдәләй.\nУңышлы саралар иҫәбендә — республика иҡтисадының төҙөлөш секторына кредит биреү тураһында килешеү. 2009 йылдың икенсе ярты йыллығында 14 кредит ойошмаһы тарафынан торлаҡ төҙөлөшө алып барыусы төҙөүселәргә кредиттар һәм граждандарға ипотека торлаҡ кредиттары биреүҙең планлаштырылған күләме 2,5 миллиард һумдан ашыу тәшкил итә.\nЭконом-класлы аҙ ҡатлы йорттар етештереү сәнәғәтенең инвестицион проектын тормошҡа ашырыу буйынса ла саралар билдәләнде.\nТеги: сәнәғәт, көрсөккә ҡаршы саралар


«Киске Өфө» гәзитенең сайты - БАЛАН БАЙРАМЫ - 2018 - Мәҡәләләр\nБалан һүҙен ишеткәндә, бала саҡтың яҡты хәтирәләре иҫкә төшә, суйын сүлмәктә быҡтырылған балан күҙ алдына килә. Эйе, балан - ул беҙҙең бала саҡ ризығы. Табында ҡаҙы, ҡымыҙ, ҡорот, бал кеүек ризыҡтарыбыҙ менән бер рәттән урын алырға тейешле хан һыйына торошло милли ризыҡтарыбыҙҙың береһе һуңғы йылдарҙа, бигерәк тә йәштәр араһында, лайыҡһыҙ рәүештә онотолоп бара...\nОшо көндәрҙә Стәрлетамаҡ ҡалаһының "Ағинәй" йәмәғәт ойошмаһы ағзалары "Балан байрамы" үткәрҙе. Ысын мәғәнәһендә оло бер йыйынға әүерелгән сараға Стәрлетамаҡ, Ишембай, Ғафури, Стәрлебаш, Федоровка, Мәләүез райондары, Мәләүез, Салауат ҡалалары ағинәйҙәре, Өфө ҡунаҡтары килгәйне. Ҡунаҡтарҙы ҡурай моңо аҫтында сәк-сәк, балан һыуы менән ҡаршыланылар. Йөҙгә яҡын тамашасы йыйылған китапхана залында балан тураһында шиғырҙар һөйләнде, йырҙар йырланды. Байрам ҡунағы шағирә Тамара Искәндәриә баланға арналған шиғырын үҙе уҡып ишеттерҙе. 3-сө башҡорт гимназияһы уҡыусылары дәртле бейеүҙәре менән һоҡландырҙы. Ағинәйҙәр баландан әҙерләнгән ризыҡтарҙың рецептарын тәҡдим итте, шунда уҡ йыйылыусылар был ризыҡтарҙы тәмләп тә ҡараны. Табип Сафура Шафиҡова баландың дауаһы тураһында ентекләп һөйләне.\n- Беҙҙең сараны иң беренсе 62-се "Толпар" балалар баҡсаһы коллективы күтәрмәләп алды, - тине ошо сараның әйҙәүсеһе һәм режиссеры, Стәрлетамаҡ "Ағинәй" йәмәғәт ойошмаһы етәксеһе Вәсилә Халиҡова. - Шулай уҡ беҙҙең байрамды үҙҙәрендә ойошторорға дәрт иткән Абдулҡадир Инан исемендәге милли китапхана коллективына, уның мөдире Нәзифә Иҫәнғужинаға, ҡала хакимиәтенең мәҙәниәт бүлеге етәксеһе Зөфәр Зиннәтуллинға, Стәрлетамаҡ ҡала башҡорттары ҡоролтайы башҡарма комитеты рәйесе Ләйсән Йосоповаға, ҡаланың ҡатын-ҡыҙҙар ойошмаһы етәксеһе Зөлфиә Йәғәфәроваға, матди яҡтан ярҙам күрһәткән бағыусыбыҙ Флүрә Абдрахмановаға оло рәхмәтебеҙҙе белдерәбеҙ...\nБеҙҙең халыҡтың ниндәй генә ауыр замандарҙа ла киң күңелле, ихлас, самими булып ҡала белеүен йәнә бер тапҡыр раҫланы был байрам. Стәрлетамаҡ китапхананың беренсе ҡатында балан ҡушып әҙерләгән ризыҡтарҙан мул табын әҙерләп, ҡунаҡтарҙы һыйларға ла форсат тапты. Бер кем дә күстәнәсһеҙ китмәне.\nШулай итеп, ағинәйҙәр балан яратыусыларға беҙҙең өләсәйҙәрҙән ҡалған бер-нисә рецепт тәҡдим итә:\nБалан желеһын әҙерләгәндә 1 кг емеш, 1 кг шәкәр ҡомо, 2 стакан һыу алаһың. Эҫе һыуҙа 5-6 минут ҡайнаткас, ул һыуҙы түгеп, 2 стакан һыу һалып, йомшарғансы бешерәһең. Иләк аша үткәреп, шәкәр ҡомо менән бутайһың һәм яңынан 50 минут бешереп, таҙа, стерилләнгән банкаларға һалып, һалҡын урында һаҡлайһың.\nБалан сиробын 1 л һут, 2 кг шәкәр ҡомо һәм 10 г лимон кислотаһынан әҙерләргә була. Балан һутына шәкәр ҡомон һалып ҡайнатаһың, өҫтөндәге күбеген алғас, лимон кислотаһы ҡушып, тағы 5 минут бешерәһең һәм һөҙөп, шешәләргә тултыраһың, ябып ҡуяһың.\nБәлеш өсөн эслек яһағанда тәүҙә арышты бүрттереп, шунан киптереп, тирмәндә (кофемолкала) тарттыралар. Баланды шул онға ҡушып бутап, суйын көршәккә һалалар, әҙ генә һыу, шәкәр өҫтәп, өҫтөн таба менән ҡаплап, икмәк бешерлек ҡыҙыу мейескә быҡтырырға ҡуялар. Ул унда төнө буйы тора. Хуш еҫле, теленде йоторлоҡ балан ҡатығы барлыҡҡа килә. Ошо ҡатыҡ менән бешерелгән балан бәлеше ғәжәп тәмле була.\nБалан ҡатығы яһау өсөн беҙҙең өләсәйҙәр, әсәйҙәр баланды мейестә оҙаҡ итеп бешергәндәр. Өҫтө ҡамыр менән ябылған суйын сүлмәктәге балан шулай сәғәттәр буйына бығып ултырған. Шунан һөҙөп, балан ҡатығы яһағандар. Уны тар ғына ауыҙлы йоморо балсыҡ көршәктә һаҡлағандар.\nӨрөклө балан һыуы - бешкән балан һыуына кипкән өрөк һалып, бер нисә көнгә ҡараңғы урынға томалап ултыртып ҡуяһың. Өрөк менән балан бер-береһенең тәмен үҙенә һеңдереп, иҫ киткес тәмле лә, файҙалы ла эсемлек килеп сыға. Балан һөйәген дә ташламаған беҙҙең өләсәйҙәр. Уны киптереп, килегә һалып төйгәндәр. Онталған балан һөйәгенә ниндәй ҙә булһа берәй еләк ҡушып, ләүәш йәки асыҡ ауыҙға эслек итеп ҡулланғандар. Әйткәндәй, балан һөйәгенең онтағы йөрәккә бик файҙалы.\nБалан ҡағынан рулет. Баландан ҡаҡ ҡойоп, бер аҙ киптереп алғас, өҫтөн бал менән йөҙләйҙәр. Шунан тигеҙ генә итеп ҡаймаҡ йәки аҡ май яғып сығаһың да рулет итеп төрәһең. Бер аҙ ҡатһын өсөн һалҡын урынға ҡуйып торорға кәрәк. Рулетты йоҡа ғына итеп телеп, табынға ҡуялар.\nБалан кеҫәлен яһағанда һыуын күберәк һалып, баланды ябыҡ һауытта йомшарғансы ҡайнатабыҙ. Бешеп сығыр алдынан шәкәр һәм ҡуйылыҡ өсөн самалап арыш оно һалабыҙ. Кеҫәлдең файҙаһы ҡымыҙҙыҡынан бер ҙә кәм түгел.\nБалан ниндәй сирҙәрҙән ярҙам итә?\nЙөрәк сиренән йонсоғанда ярты стакан баланға бер стакан ҡайнар һыу ҡойоп, 4-5 сәғәткә өҫтөн ябып ултыртып, һыуынған төнәтмәне көнөнә 3-4 тапҡыр эсергә.\nАшҡаҙан-эсәк сирҙәре, һейҙек юлы, үт ҡыуығы борсоғанда: яңы ғына йыйылған йәки туңдырылған 100 г баланды быяла йәки ағас һауытҡа һалып иҙәһең һәм З стакан йылы һыу ҡойоп (ҡайнар булмаһын), 30 - 40 минут төнәтәһең, һөҙөлгән шыйыҡсаны аҙ-аҙлап эсәһең.\nБалан һутын һығып, һипкел, һытҡыларға һөртһәң, улар бер аҙнанан юғалыр. Тик 1:1 нисбәтендә йылы ҡаймаҡ ҡушырға һәм биткә 10-15 минутҡа яғырға кәрәк. Аҙаҡ йылымыс һыу менән йыуып, еңелсә массаж яһарға. Баландан эшләнгән битлек йыйырсыҡтарҙан, пигмент таптарынан ҡотолорға ярҙам итһен өсөн, балан емештәрен иҙеп, бер балғалаҡ бал һалырға. Бер аҙҙан һуң йылымыс һыу менән сайҡатырға кәрәк.\nҺыуыҡ тейгәндә, бронхит, астма сирҙәренән яфаланғанда, йүткергәндә: 1 стакан балан емешенә 1 литр һыу ҡойоп, 20-30 минут ҡайнатырға, һуңынан самалап бал өҫтәп, көнөнә 4-5 тапҡыр 2-3 ҡалаҡлап эсергә тәҡдим ителә.\nБалан ағасының ҡайырыһы ла файҙалы. Унда ыҫмала, эфир майы, органик кислоталар күп. Ул тирә-яҡты, һауаны таҙарта, һыуҙы эсергә яраҡлы итеп оҙаҡ һаҡлай. Ҡайырының төнәтмәһен гинекологик сирҙәрҙән файҙаланыу бик борондан килә. Ашҡаҙан, эсәк, бөйөр, бауыр сирҙәренән яфаланыусыларҙың йоҡлаған урынына ҡайыры киҫәген ҡыҫтырғандар. Ул нервылар өйәнәгенән, йоҡоһоҙлоҡтан олоһон да, кесеһен дә берҙәй ҡотҡарыусы сара булып һаналған.\nЯҙылған: 25.12.18 | Ҡаралған: 759


Тыуған илгә хеҙмәт итеү – изге бурыс\n11 Май , 09:16\n«Ағиҙел» мәҙәни-ял үҙәгендә яҙғы хәрби хеҙмәткә саҡырылышҡа арналған «Хәрби хеҙмәткә саҡырылыусылар көнө» ҡала байрамы үтте. Хәрби формалағы кешеләр, йәш һалдаттар, ҙур булмаған ҡорал күргәҙмәһе “Ағиҙел”гә хәрби мөхит бирҙе. Шулай уҡ бында «Георгий таҫмаһы» акцияһы старт алды. Еңеү ирекмәндәре бөтә ҡунаҡтарға георгий таҫмаһын таратты.\nБыл көндө залға бына-бына Ватанға бурысын үтәргә армияға оҙатыласаҡ йәш егеттәр, хәрби хәрәкәт ветерандары һәм хөрмәтле ҡунаҡтар йыйылды. Хәрби хеҙмәткә саҡырылыусылар көнө йыл һайын билдәләнә һәм Рәсәй Федерацияһының ҡораллы көстәре сафына призыв осоро менән тап килә.\nБайрамды Салауат индустриаль колледжының вокаль ансамбле асты.\n– Беҙ, ҡала халҡы, тормошобоҙ һәм азатлығыбыҙ ышаныслы яҡлау аҫтында икәненә ышанабыҙ. Рәсәй гражданының изге бурыс – Ватанды һаҡлауҙы намыҫлы үтәүе ошо ышаныстың төп шарттарының береһе булып тора. Хәрби хеҙмәт – һәр ир-аттың бурысы, Тыуған илебеҙҙең тыныслығы һәм сәскә атыуы өсөн барыһын да эшләрһегеҙ, илебеҙ намыҫын һәм азатлығын һаҡлап ҡалған ата-бабаларыбыҙ данына лайыҡлы булырһығыҙ, тип ышанабыҙ! - тип сығыш яһаны ҡала хакимиәте башлығы урынбаҫары Артур Рундау.\nСалауат ҡалаһының хәрби комиссары Фәндәлиф Ниғмәтдинов та хәрби хеҙмәткә саҡырылыусыларға изге теләктәрен еткерҙе. Телмәрендә ул тиҙҙән егеттәр кейемдәрен хәрби формаға алмаштырып, хәрби хеҙмәткә юлланасағын билдәләне. Фандалиф Мирйәнур улы әйтеүенсә, әлеге ваҡытта ҡалабыҙҙан 293 егет хәрби бурысын үтәй, бынан тыш, 301 кеше контракт буйынса хеҙмәт итә. Ул 21-се мәктәп һәм тормош хәүефһеҙлеге нигеҙҙәре уҡытыусыһы һәм ойоштороусы Ринат Дилмөхәмәтовты, Ирина Руденконы һәм 17-се мәктәптең тормош хәүефһеҙлеге нигеҙҙәре уҡытыусыһы Азамат Ибраһимовты Салауат ҡалаһы хәрби комиссариаты грамоталары менән бүләкләне.\nСалауат ҡалаһы ҡала советы депутаты, «Дмитрий Донской» хәрби-спорт берекмәһе етәксеһе Сергей Данилов йәш быуынға мөрәжәғәтендә армиянан ҡасып китеү – оят икәнлегенә баҫым яһаны.\n– Һуңынан Бөйөк Ватан һуғышы ветерандары һәм локаль яугирҙар алдында оят буласаҡ. Ни бары бер йыл, ир-егет Тыуған ил алдындағы бурысын үтәргә тейеш! - тине Сергей Данилов.\nТәбрикләүҙәр һәм юл теләктәре музыкаль сәләмләүҙәр менән үрелеп барҙы. Хәрби хеҙмәткә саҡырылыусылар һәм ҡунаҡтар алдында «Калинка» бейеүе менән «Бриз» өлгөлө хореография ансамбле (етәксеһе - Галина Исакина), «Ватан» хәрби-патриотик клубы тәрбиәләнеүселәре сығыш яһаны.\nСығыштарҙан һуң Тыуған ил хаҡына ғүмерен биргән геройҙар иҫтәлегенә бер минутлыҡ тынлыҡ иғлан ителде.\nВетерандар советы рәйесе Гүзәл Хөснуллина, Башҡортостан Республикаһы буйынса махсус тәғәйенләнештәге отряд һәм Салауат ҡалаһы буйынса диңгеҙ пехотаһы ветерандарына һәм инвалидтарына социаль ярҙам ассоциацияһы рәйесе, «Ватан» хәрби-патриотик клубы, «Йәштәш» йәштәр үҙәге һәм «Йәш армия»ның урындағы штабы етәксеһе Альберт Рәхимов йәштәргә теләктәрен һәм кәңәштәрен еткерҙе.\nАлёна Чернова башҡарыуындағы «Хәрби ордендар» йыры күңел түренә үтеп инде. Уны тыңлағанда фронтта башын һалған йәш һалдаттарҙы күҙ алдына килтерәһең.\nИлебеҙҙең героик тарихы темаһын дауам итеп, 2016 йылдың 28 сентябрендә ҡалабыҙ биләмәһендә «Йәш армия» Бөтә Рәсәй балалар һәм үҫмерҙәр хәрби-патриотик йәмәғәт хәрәкәтенең урындағы бүлексәһен асырға ҡарар ителеүен билдәләп үтергә кәрәк. Үҫеп килеүсе быуында тыуған ил тарихына һөйөү тәрбиәләү – был йәмғиәттең төп маҡсаты. Тантана көндө ҡунаҡтар һәм хәрби хеҙмәткә саҡырылыусылар йәш ирекмәндәрҙең балалар-үҫмерҙәр хәрби-патриотик йәмәғәт хәрәкәтенең йәш армеецтары сафына баҫыуына шаһит булды, улар ант бирҙе һәм билдәләр алды.\nХәрби хеҙмәткә саҡырылыусылар көнөнә арналған тантана «Йәштәш» йәштәр үҙәгенең «Адажио» өлгөлө хореографик ансамбленең (етәксеһе - Элина Сәйетбатталова) «Сапҡындар» дәртле бейеүе менән тамамланды.


Электр энергияһы менән рөхсәтһеҙ ҡулланған өсөн 6 йылға тиклем төрмәгә ултыртыуҙары ихтимал - GTRK.TV — Новости Уфы и РБ\nЭлектр энергияһы менән рөхсәтһеҙ ҡулланған өсөн 6 йылға тиклем төрмәгә ултыртыуҙары ихтимал\n10 апреля 2017 — 15:51 ГТРК «Башкортостан»\nЭлектр энергияһы менән рөхсәтһеҙ ҡулланған өсөн 6 йылға тиклем төрмәгә ултыртыуҙары ихтимал.\nДәүләт Думаһы депутаттары ошо турала закон проекты әҙерләгән. Документ авторҙары фекеренсә, электр энергияһын урлауҙан энергетика компаниялары ныҡ зыян күрә. Был яза ауылдарҙа йорттарына иҫәпләү ҡоролмаһы йәғни счетчиктар ҡуймаған кешеләр өсөн ҡулланыласаҡ. Ваҡытында ғәйебен танып, файҙаланған энергия өсөн тулыһынса иҫәпләшкәндәр хөкөм ителмәйәсәк. Бынан тыш ҡанунды үтәмәгәндәргә 100 мең һумға тиклем штраф та һаласаҡтар.


Юл кәрәк | ГТРК «Башкортостан» — Новости Уфы и РБ\n30 сентября 2015 — 15:09\nӨфө ҡалаһындағы инвалидтар һәм ҡарттар йорто эргәһендә ҡасан йәйәүлеләр, коляскала ярҙамында хәрәкәт итеүсе нвалиттар өсөн хәүефһеҙ юл барлыҡҡа килер? Был ҡатмарлы мәсьәлә ҡасан хәл ителер? Гөлнур һәм Рафиҡ Закирйәновтар Өфөнөң ҡарттар һәм инвалидтар йортонда биш йылдан ашыу йәшәй. Улар икеһе лә икенсе төркөм инвалидтары. Ошо ваҡыт эсендә юл хәүефһеҙлеге өсөн борсолоп бик күп мөрәжәғәттәр юлланыҡ, ләкин уларға ҡолаҡ һалыусы булманы, ти Закирйәновтар. Ҡайһы саҡта яҡын ғына урынлашҡан магазин, дарыуханаға барып килеү ҙә ҙур мәсьәләгә әйләнә инвалидтар өсөн. Яҡын-тирәлә төҙөлөш барыу сәбәпле йөк машиналары юлды ҡаплаған ваҡыттар ҙа бар, был саҡта инде урам буйына сығыу икеләтә ҡурҡыныс.Тау түбәненә табан тиҙлектә килгән машина ҡапыл туҡтай алмай юлдан килеүселәргә зыян килтереүе ихтимал. Йәйәүлеләр өсөн махсус юл булһа мәсьәлә хәл ителер ине, ти был йортта йәшәүселәр. Ике йыл элек инвалид юлды сығып барғанда, уны автомобиль бәреп китә. Ошо ваҡиғанан һуң бында йәшәүселәр мәсьәләне ҡабырғаһы менән ҡуя. Ҡарттар һәм инвалидтар йорто етәкселеге һыуыҡтар төшкәнсе мәсьәлә хәл ителер тип ышана. Кире осраҡта иһә инвалидтарҙың ғүмере хәүеф аҫтына ҡуйыла.


«Киске Өфө» гәзитенең сайты - ӨФӨ УЙНАЙ - 2020 - Мәҡәләләр\nӨфө ҡала хакимиәте уҡыусыларҙың йәйге ялы файҙалы һәм күңелле үтеүен хәстәрләп, "Өфө уйнай - 2020" оффлайн уйынын ойоштора. Сара тураһында тулы мәғлүмәтте журналистар менән осрашыуҙа Өфө ҡала хакимиәте башлығы урынбаҫары Алина Сөләймәнова, хакимиәттең Мәғариф идараһы начальнигы Елена Хаффазова һәм Йәштәр эштәре буйынса комитет етәксеһе Роман Янгуров еткерҙе.\nӨфөлә барлығы 123 меңгә яҡын мәктәп йәшендәге бала йәшәй, шуларҙың 66 меңе быйылғы йәйге каникулдың беренсе айын баш ҡалала үткәрергә мәжбүр. Сөнки илдә коронавирус инфекцияһына ҡаршы ҡабул ителгән һаҡланыу сараларына бәйле, балалар өсөн һауыҡтырыу һәм ял итеү лагерҙары июлдән генә ойошторола. Шуға баш ҡала уҡыусыларының ялын бер аҙ йәнләндереп ебәреү, былай ҙа ялҡытып киткән компьютер уйындарынан айырып, саф һауа һуларға мөмкинлек биреү ниәтендә тәүге тапҡыр "Өфө уйнай - 2020" уйыны ойошторола. Уйын 8 июндән алып ай аҙағына тиклем үтә.\n- Бала саҡта беҙ ҙә хазина эҙләргә, "Зарница", "Казаки-разбойники" һәм башҡа уйындарҙы ярата торғайныҡ. Әммә беҙҙең балалар икенсе төрлө фекерләй, уларҙы элекке ябай уйындар менән генә ҡыҙыҡһындырып булмай. Шуға һәр балаға индивидуаль эш тәҡдим итәбеҙ, һынауҙар уның ҡыҙыҡһыныуына, белеменә, күңеленә ятҡан шөғөлдәренә нигеҙләнеп төҙөлә. Уйын өсөн ҡала квадраттарға бүленә һәм бала үҙе йәшәгән территориялағы квадратта ғына уйнай ала. Беҙҙең өсөн уҡыусының ғүмер хәүефһеҙлеге иң мөһим урында тора, шуға ул уйында ҡатнашыу өсөн юлды аша сығырға, кварталдар үтергә тейеш түгел. Баш ҡаланың 7 районында шундай хәүефһеҙ бер нисә квадрат билдәләнде, квота буйынса бер районда 100 кеше уйнай. Ҡатнашыусылар 4 көн дауамында өсәр сәғәт шөғөлләнә, һәр көн 6 задание бирелә, шунан аҙна аҙағында 2 көн баһалама комиссияһы йомғаҡ яһай. Икенсе аҙнала район кимәле үтә һәм унда еңеүселәр ҡала кимәлендә ярышасаҡ. Балаларҙы ылыҡтырыу өсөн елле бүләктәр ҙә әҙерләнек: район кимәлендә еңеүселәргә заманса сымһыҙ ҡолаҡсындар, ҡалала - юғары тиҙлекле планшеттар тапшырабыҙ. Әлбиттә, ҡатнашыусыларҙың береһе лә буш ҡул менән ҡалмаясаҡ, дәртләндереү приздары, иҫтәлекле дипломдар буласаҡ. Баланың белемен, отҡорлоғон, ижади һәләтен баһалайбыҙ. Иң мөһиме, уйын һынауҙарын үткән һайын "Инстаграм" социаль селтәрендә дәлил итеп фото, видеояҙмалар һалып барырға һәм #Өфөуйнай2020 #Уфаиграет2020 хештегтарын ҡуйырға онотмағыҙ. Барыһы ла уңышлы үтһә, һуңыраҡ тағы ла күберәк ҡатнашыусылар менән яңы уйын ойоштороу һәм был проектты федераль грантҡа тәҡдим итеүҙе күҙаллайбыҙ, - тине Өфө ҡалаһы хакимиәте башлығы урынбаҫары Алина Сөләймәнова.\nОйоштороусылар әйтеүенсә, уйында ҡатнашҡан уҡыусылар мотлаҡ рәүештә һаҡланыу сараларын үтәргә - битлек һәм бирсәткәлә килергә, үҙ-ара аралашмаҫҡа, хәүефһеҙ арауыҡ һаҡларға тейеш. Был талаптарҙың үтәлешен ирекмәндәр ҡаты контролдә тотасаҡ.\nЯҙылған: 11.06.20 | Ҡаралған: 65


Башҡортостан делегацияһы Мәскәү һабантуйында ҡатнашты // Йәмғиәт | новости башинформ.рф\n12:58, 4 июля 2011 Йәмғиәт\nМәскәүҙә «Һабантуй-2011» гөрләп үтте. Тәүгә уны үткәреү урыны итеп Мәскәүҙең «Коломенское» музей-ҡурсаулығы һайланды.\nБашҡортостан делегацияһын республика Премьер-министры Азамат Илембәтов етәкләне.\n— Һабантуйҙы хаҡлы рәүештә күршеләребеҙ йолаларын яҡшыраҡ белергә һәм халыҡтарҙы нығыраҡ берләштерергә ярҙам иткән халыҡ дипломатияһының мөһим элементтарының береһе тип әйтергә була. Кешеләрҙең был ябай аралашыуы нәтижәлә үҙ-ара файҙалы иҡтисади һөҙөмтәләргә әүереләсәк, — тине журналистарға интервьюла Азамат Илембәтов.\nҺабантуй ҡунаҡтары өсөн Башҡортостан, Татарстан, Мәскәү сәнғәт оҫталары сығыштарын, халыҡ һәм балалар уйындарын үҙ эсенә алған махсус программа әҙерләнде.\nМайҙандарҙа милли көрәш буйынса ярыштар үтте, башҡорт тирмәләрендә байрам ҡунаҡтарының башҡорт халҡының традицион көнкүреше менән танышырға һәм милли ашамлыҡтарҙан ауыҙ итергә мөмкинселеге булды, тип хәбәр иттеләр республика Хөкүмәтенең матбуғат хеҙмәтендә.\nТеги: һабантуй, Мәскәү, БР Хөкүмәте Премьер-министры


Учалы районында биш йәш ғаилә торлаҡ төҙөүгә субсидия алды // Сәйәсәт | новости башинформ.рф\nУчалы районында биш йәш ғаилә торлаҡ төҙөүгә субсидия алды\n11:15, 10 мая 2012 Сәйәсәт\nУчалы район хакимиәтендә «2013 йылға тиклем ауылды социаль үҫтереү» айырым маҡсатлы федераль программаһы буйынса таныҡлыҡтар тапшырыу тантанаһы үтте. Хакимиәт башлығының беренсе урынбаҫары – ауыл хужалығы бүлеге начальнигы Әҙип Ҡарамышев биш йәш ғаиләгә – социаль өлкә һәм ауыл хужалығы предприятиеһы хеҙмәткәрҙәренә дәүләт ярҙамы күрһәтеү тураһында документтар тапшырҙы, тип хәбәр итә район хакимиәтенең мәғлүмәт-аналитика бүлеге.\n— Ауыл хужалығын аяҡҡа баҫтырыу һәм ауылды тергеҙеү — республика һәм район етәкселеге эшмәкәрлегендәге төп йүнәлеш, — тип билдәләне Әҙип Ҡарамышев. –2011 йылда был программа сиктәрендә 14 ғаилә туғыҙ миллион һумдан ашыу суммаға субсидиялар алды. Ауыл өсөн һәр йәш ғаилә — ҡиммәтле ҡаҙаныш, шуға күрә ауыл эшсәндәренә бындай ярҙам киләсәктә лә күрһәтеләсәк.\nЙортло булырға мөмкинлек алған бәхетле ғаиләләр араһында Уральск ауылынан Абдрахмановтар ҙа бар. Салауат Абдрахманов «Байрамғол» агрофирмаһында инженер булып эшләй. Салауат хәләл ефете Гүзәл менән ике ул тәрбиәләй. Ер участкаһы алып, төҙөлөш башлағандан һуң, 2010 йылда Абдрахмановтар дәүләт ярҙамы алыуға сиратҡа баҫҡан. Субсидия арҡаһында йәштәрҙең хәҙер төҙөлөшкә һалынған аҡсаһы күпкә артасаҡ.\nТеги: йәш ғаиләләргә социаль ярҙам


Республикала биш көнлөк уҡыу аҙнаһы өсөн уҡыусы календары донъя күрҙе // Йәмғиәт | новости башинформ.рф\n15:25, 15 августа 2019 Йәмғиәт\nӨФӨ, 2019 йыл, 15 август. /«Башинформ» мәғлүмәт агентлығы/.\nБашҡортостандың Мәғарифты үҫтереү институты алдағы йылға (2019/2020) биш көнлөк уҡыу аҙнаһы өсөн уҡыусы календарын баҫтырып сығарҙы. Яҡынлашып килгән уҡыу йылында беренселәр — 33, икенсе-һигеҙенсе класс уҡыусылары — 35, туғыҙынсы-ун беренселәр 34 аҙна уҡый, тип билдәләне белгестәр.\nКөҙгө каникулдар 28 октябрҙә башлана һәм һигеҙ көн дауам итә. Ҡышҡыһы 30 декабрҙә башланып, 2020 йылдың 12 ғинуарында тамамлана. Яҙғы каникулдар иһә 23 марттан 30-ына тиклем. Шулай итеп, беренсе кластар – 135, 2-8 кластар – 122, ә 9-11 кластар – 135 көн (дәүләт йомғаҡлау аттестацияһын иҫәпкә алмайынса) ял итә.\nБынан тыш, уҡыусылар һәм уҡытыусылар түбәндәге дәүләт байрамдарында ял итә:\n4 ноябрь – Халыҡтар берҙәмлеге көнө\n1 ғинуар – Яңы йыл\n7 ғинуар – Христос Раштыуаһы\n23 февраль – Ватанды һаҡлаусылар көнө\n8 март – Халыҡ-ара ҡатын-ҡыҙҙар көнө\n1 май – Яҙ һәм Хеҙмәт байрамы\n24 май – Ураҙа байрамы\n31 июль – Ҡорбан байрамы.\nТеги: 2019/2020 уҡыу йылына уҡыусы календары


МЕҢ ТӨҪЛӨ ЙӘЙҒОРҘАЙ БАЙ ТЕЛЕМ!.. — Официальный сайт Районного муниципального бюджетного учреждения культуры "Баймакская межпоселенческая центральная библиотека" муниципального района Баймакский район Республики Башкортостан\nМЕҢ ТӨҪЛӨ ЙӘЙҒОРҘАЙ БАЙ ТЕЛЕМ!..\nЯҡташыбыҙ Аҫылғужа Баһуманов үткер телле журналист, талантлы шағир һәм яҙыусы ғына түгел, туған теле өсөн йәнен бирер телһөйәр, илһөйәр шәхес тә булды. Уның менән, шөкөр, миңә лә осрашыу насибы тәтене. 1999 йылда Бәләбәй ҡалаһында үткән “Илһам шишмәләре” төбәк-ара шиғриәт бәйгеһендә уны тәүге тапҡыр күрҙем. Ошо ҡайындар илендә 3 көн барған Шиғриәт байрамы минең ижади үҫешкә тәүге аҙымым ғына түгел, яҡташым менән танышыу, атайҙарса хәстәрлеген тойоу һәм кисәләр барышында гүзәл туған телебеҙ тураһында янып-ярһып һөйләгән фекерҙәрен ишетеү мәлем дә булды…\nАҫылғужа Баһумановтың 75 йәшлек юбилейы айҡанлы уның “Ниндәй көн был…” повесына медиакүҙәтеү әҙерләгәндә әҫәрҙе ябай уҡыусы ғына түгел, тап ижадсы күҙлегенән дә байҡап, моңло ла, бай ҙа, татлы ла теленә хайран ҡалдым. Үҙебеҙҙең ерлегебеҙҙең лөғәте – йырҙан матурыраҡ, ҡояштан яғымлыраҡ бит! Көндәлек “аралашыу ҡоралыбыҙҙы” үҙебеҙ генә баһалап бөтмәйбеҙ икән!..\nӘйҙәгеҙ, бергәләп, Аҫылғужа ағайҙың повесында халыҡ телендә һирәк осраған әҙәби һәм диалект һүҙҙәр менән танышып, уларҙың мәғәнәләрен асыҡлайыҡ әле!\nҠулыма 1993 йылда Мәскәүҙә “Русский язык” нәшриәтендә донъя күргән 2 томлыҡ “”Башҡорт теле һүҙлеге”н алам. Киттек!\n1. Был ваҡытта күк күкрәгән тауыштарҙан ҒӘЙРЕ әбейҙең төнө менән өйөндә АЯҠҺЫП йөрөгәнен ярты ауыл ишетәлер әле моғайын (9-сы бит).\nҒӘЙРЕ берәмегенә һүҙлектә ошондай аңлатма бирелә:\nғәрәп һүҙе. 1) Бүтән, башҡа. 2) Сифат йәки сифат ҡылым алдынан килеп, юҡлыҡ (булмаған, түгел) мәғәнәһе бирә.\nӘҫәрҙә “ярты ауыл күк күкрәгән тауыштарҙан бигерәк әбейҙең дөп-дөп баҫып йөрөгәнен нығыраҡ ишетәлер” тип, атлауы менән айырата дан тотҡан Хәкимә әбейҙең аяҡһыуына күберәк ишара яһала.\nАЯҠҺЫУ – Аяҡһырау (диалект).\nАЯҠҺЫРАУ – ултырмай аяҡ өҫтө йөрөү, аяҡта булыу.\nБыл һүҙҙең мәғәнәһе аңлашыла, шулай бит? Әммә тап ошо семантикала ул ҡулланылышыбыҙҙа бик һирәк осрай.\n2. ТӘЛ әйткән Павел Николаевич: Берлин һуғыштарына өлгөрҙө Әҙеһәм (15-се бит). Бынан да ТӘЛ, бынан да әсе әйтелмәҫ таҡмаҡ (116-сы бит).\nТӘЛ – был берәмек хатта һүҙлектә лә юҡ икән! “Дөрөҫ, тоғро, тура” тигән мәғәнәлә аңлайым мин быны.\n3. Ҡасыу яғын ҡайырған фашистар салғы аҫтында ҡалған ҠАРАҒУРАЛАЙ ауҙы ғына (35-се бит).\nҠАРАҒУРА – 1) эре-торо, ҡаты сүл үләне. 2) ҡалдау ер (диалект).\nӘҫәрҙә был һүҙ тәүге мәғәнәлә бирелгән.\n4.Ю-уҡ, үлһә үлер Әҙеһәм, әммә әшәкеләргә ЫША бирмәйәсәк, ҡоротасаҡ уларҙы (38-се бит).\nЫША – 1) баш бирмәү, буйһонмау. 2) мах бирмәү, бирешмәү.\nПовеста баш бирмәү, буйһонмау семантикаһы нығыраҡ тура килә.\n5. Тамаҡ ялғап, ул-был иткәнсе, бешкән үлән ШАУРАП кибә (46-сы бит).\nШАУРАУ (ҡылым) – 1) ныҡ кибеүҙән, ҡороуҙан һ.б. онталыу, таралыу.\n2) (күсмә) тырым-тыраҡай булыу, туҙыу, ҡыйрау\nШАУРАУ – (сифат) кәрәгенән артыҡ кипкән. Ошо мәғәнәлә ҡулланылған.\n6. Шунан аяҡ бөкләп, өмә БАЙЫНА колхоз һуйҙырған һимеҙ тәкәләрҙең ҡәҙерен күрәләр (48-се бит).\nБАЙ – (сифат, исем) – 1) мал-мөлкәте күп, мул, етеш.\n2) Юғары дәрәжәлә етерлек, мул. (бай тәбиғәт, телгә бай).\n3) иркен, ҡуйы булып үҫкән (бай тирәк, бай һаҡал).\n4) Кеше көсөнән файҙаланып, мал-мөлкәт йыйған синфи ҡатлам кешеһе (серегән бай).\n5) кешегә хөрмәт менән өндәшеү һүҙе (“Аҡсам юҡ шул, бай ағай” (Әкиәттән)).\n6) ҡатындың ире.\n7) Ниҙелер үлсәгәндә һуңынан кәмеү иҫәбенә артығыраҡ итеп ҡалдырылған өлөш (тегеү байы).\n8) ниҙелер аҙағы насар булып бөткәндә әйтелә (алдың байыңа — кәрәгеңде алдың тигән мәғәнәлә).\n9) кинәнеп әрләү йәки туҡмау, эшен килтереү (хаҡын, ҡоһорон ҡайтарыу).\n10) мәл (көҙ байында – көҙ мәлендә мәғәнәһендә).\nӘҫәрҙә ул түбәндәгесә ҡулланыла — ниндәйҙер эш-хеҙмәтте, хаҡты ҡайтарырлыҡ нәмә, бәрәбәр.\nБер “бай” һүҙе генә ни тиклем күп мәғәнәне аңлатҡас, уйлап ҡарағыҙ, телебеҙ мең төҫлө йәйғорҙай иҫ киткес бай!\n7. Урын булғас, Нурғаяндың арбаһына Әҙеһәм дә ҺАҠҠАЙНЫ (46-сы бит).\nҺАҒЫУ – (ҡылым) – 1) ҡайҙандыр ҡолап, төшөп йәки ағып барған ерҙән эләгеп, төкөлөп туҡтау. Повеста был һүҙ ошо мәғәнәне аса.\n2) өҫтән һалынып төшөп тороу (армыт-армыт һағып тора ҡарт ҡайындың суҡтары. С.Кулибай)\n8. Әҙәм балаһы хатанан ХАЛИ түгел (67-се бит).\nХАЛИ – (ғәр., исем) — ниҙәндер азат, буш.\n9. УКРАТ телефон төбөндә почтала ултыра (109-сы бит).\n— Самый шәбе, УКРАТ һыуһынға! (ҡымыҙ тураһында, 111-се бит).\nИптәштәр! Был берәмек хатта һүҙлектә лә булмай сыҡты. Аңлауымса, ул — диалект һүҙе. Бәлки, арағыҙҙа уның нимәне аңлатыуын төшөндөрөүсе булыр?..\nПовеста ошондай бик матур, ҡыҙыҡлы һүҙҙәр менән берлектә халҡыбыҙҙа һирәк осраған мәҡәл-әйтемдәр ҙә бихисап. Шуларҙың икәүһе минең диҡҡәтемде тартты.\n*Бер АЯҠТЫҠ ҡымыҙҙың ике аяҡтыҡ еле бар, тигәндәр (118-се бит).\nАЯҠТЫҠ – (диал.) – аяҡ, аяҡлыҡ.\nАЯҠ – 1) ағза өлөшө.\n2) ултыртмалы нәмәләрҙең аҫҡы терәге, тояғы.\n3) (исем) ағас табаҡ.\n4) күсмә мәғәнәләре:\nаяҡ салыу — эшкә ҡамасау яһау, аяғын ҡыҫҡартыу – биҙҙереү, аяғын тотттороу – баланы ярау иттереү, аяҡ аҫтында – эргәлә, аяҡҡа баҫтырыу – күмәк хәрәкәткә килтереү, аяҡ баҫыу – берәй ергә барыу, аяҡ ергә теймәү – шәп барыу, йүгереү, аяҡҡа баҫыу – күтәрелеү, аяҡ ҡалмау – хәлдән тайыу, аяҡ тартмау – барырға теләк булмау, аяҡ терәп – үҙ көсөңә ныҡ ышанып (һөйләшеү), аяҡ тибеү – тибенеү, аяҡты ныҡҡа терәү – таяныс табып ныҡ тороу, аяҡ ялы – йомошҡа барған өсөн бирелә торған нәмә, бер аяғы ерҙә, икенсеһе гүрҙә – үлергә ваҡыт, юл (йәки хуш) аяғы – кешене оҙатҡанда биргән һый.\nПовеста тап ошо һый тәңгәлендә ҡулланылған АЯҠТЫҠ һүҙе ҡымыҙҙың көсөн белдерә.\n*Һәҙәп (төймә) өҫтөнә һәҙәп тағып булмаһа ла, сәбәп өҫтөнә сәбәп табып була ул (152-се бит).\nБына шулай, туғандар, бер генә әҫәрҙә үҙебеҙҙең булмышыбыҙҙы, көндәлек тормошобоҙҙо сағылдырған теремек һүҙҙәр ни тиклем күп! Киләсәктә уларҙы үҙебеҙҙең дә телмәребеҙҙә ҡулланып, матур йәнле ынйыларыбыҙҙы йәшәтһәк ине! Әйҙәгеҙ уларҙың “Ҡыҙыл китап”ҡа инеүенә юл ҡуймайыҡ!..\nБаймаҡ биләмә-ара үҙәк китапхана методисы.


«Йәшәһен республикабыҙ тауышын ғәләмгә еткереүсе «Рәсәй - Башҡортостан радиоһы!» , - ти билдәле шағир Хәсән Назар - GTRK.TV — Новости Уфы и РБ\n«Йәшәһен республикабыҙ тауышын ғәләмгә еткереүсе «Рәсәй - Башҡортостан радиоһы!» , - ти билдәле шағир Хәсән Назар\nЙәшәһен республикабыҙ тауышын ғәләмгә еткереүсе «Рәсәй — Башҡортостан радиоһы !» - ти билдәле шағир Хәсән Назар.\nС.Юлаев исемендәге дәүләт премияһы, Р.Ғарипов һәм З.Биишева исемендәге премиялар лауреаты, шағир, тәржемәсе, әҙәби тәнҡитсе, элекке радиожурналист Хәсән Назар менән әңгәмәне 27 апрелдә, 17 сәғәт 35 минутта «Рәсәй-Башҡортостан» радиоһы тулҡындарында тыңлағыҙ. Билдәле шағир Хәсән Назар «Башҡортостан тауышы» тапшырыуында ҡунаҡта.\n27 апреля Битарафлыҡ тағы күпме дауам итер?


Шәп көйҙәр, дәртле бейеүҙәр\n19 Апрель 2018, 17:32\n“Дан йырлайым һиңә, тыуған яғым!” район фестивале эстафетаһы тамамланып бара.\nЛәмәҙтамаҡ ауыл биләмәһе\nЯуыштар сығышында йолалар һәм ғөрөф-ғәҙәттәр сағылыш тапты.\nАуыл клубы фойеһында ҡунаҡсыл ләмәҙтамаҡтар Яуыштан килеүсе ҡунаҡтарҙы йыр – һый менән көтә ине инде. Артистар сығышы алдынан ойошторолған биҙәү-ҡулланма сәнғәт оҫталары күргәҙмәһе ҡыҙыҡлы һәм күп төрлө булды. Үҙ изделиеһын тәҡдим иткән һәр оҫта айырым ихтирам һәм рәхмәткә лайыҡ.\nТал сыбығын үреп эшләү кәсебе – беҙҙең көндәрҙә бик һирәк күренеш. Илгизә Лоҡманованың талдан үрелгән иҫ киткес изделиелары – кәрзиндәре Ләмәҙтамаҡта был һөнәрҙең онотолоп бөтмәүен һәм үҫешеүен иҫбат итте. Ә уның эштең рәтен белеп, һөйөү менән яһалған туҙ һауыттары республика күргәҙмәләре байлығына әйләнде.\nНурания Ғилметдинова – районда туҡыусылыҡты һаҡлап ҡалыусы бик аҙ оҫталарҙың береһе. Уның ҡулдан һуғылған таҫтамалдары юғары сифаты һәм матурлығы менән айырылып тора.\nКүргәҙмәлә Гөлфирә Мөхәмәтованың йөндән баҫылған, Рәзилә Хафизова һәм Әминә Ашыргелдиеваларҙың бисер, Флүрә Кәлимуллинаның ҡармаҡ энәһе менән бәйләнгән изделиелары, Рида Зәйнетдинованың нәфис шәлдәре, шулай уҡ ағас эше оҫталары Вәрис Вафин, Риат Йәнтүрин, Фидан Хәй-ҙәров, Заһир Фазыловтарҙың ҡул эштәре ҡуйыл-ғайны. Марат Хажиев сәскәләр өсөн сүкеп яһалған аҫлыҡтар тәҡдим итте.\nҮҙешмәкәр артистар республикабыҙҙың 100 йыллығына арналған ҡыҙыҡлы, йөкмәткеле концерт программаһы күрһәтте.\nТамашасыларға “Байрам”, “Салауат”, “Баш-ҡортостан” дәртле башҡорт бейеүҙәрен бүләк итеүсе “Шоңҡар” бейеү коллективының сығышы программаның ысын биҙәге булды.\n“Ауаз” ҡурайсылар ансамбле башҡарыуындағы сихри ҡурай моңо тамашасылар күңелен әсир итте. Иҫке Мишәр ауыл клубының ҡатын-ҡыҙҙар вокаль ансамбле, Рәхимовтарҙың ғаилә ансамбле, “Аҡ йондоҙ” фольклор коллективы сығыштары менән ҡыуандырҙы.\nКонцерт бер тында үтте һәм тамашасылар күңелендә бихисап сағыу, онотолмаҫ тәьҫораттар ҡалдырҙы.\nӘләгәҙ ауыл биләмәһе\nЛәмәҙтамаҡтарҙың программаһында – тыуған ергә һөйөү һәм ғорурлыҡ.\nЛәмәҙтамаҡтар фестивалде Әләгәҙ ауылына алып килде. Хужалар уларҙы урындағы халыҡтың ҡул эштәре күргәҙмәһе менән байрамса биҙәлгән фойела ҡаршы алды. Билдәле үләндәр белгесе Ләлә Нафиҡова ҡунаҡтарҙы хуш еҫле үлән сәйе менән һыйланы. Ҡул эше оҫталары Ая Кашина, Рәзилә Ғилметдинова, Венера Яҡупова, Әлфиә Хәйретдинова, Гөлназ Вәкилова һәм башҡалар үҙ ижадтары менән уртаҡлашты.\nСәхнәнән йырҙар, шиғырҙар яңғыраны, ғаилә ҡиммәттәрен, тыуған йорт йылыһын һәм яҡтыһын данлаған хореографик композициялар башҡарылды. Тематик яҡтан эҙмә-эҙлекле программа туғандарға һөйөү, тирә-йүндәгеләргә ихтирам, киң күңеллелекте сағылдырҙы. Быларҙың барыһы ла сағыу, үҙенсәлекле номерҙарҙа кәүҙәләндерелде.\nИрҙәр вокаль ансамблен, В. Әхмәҙуллин исемендәге Ләмәҙтамаҡ мәктәбенең уҡытыусылар ансамблен, Хафизовтарҙың “Батырҙар” ғаилә ансамблен, ҡумыҙсылар ансамблдәрен тамашасылар дәррәү алҡыштар менән ҡаршыланы. Солистар Зөлфирә Зәйнетдинова, Нәркәс Бәҙретдинова, Данир Хафизов, Юлдаш Хафизов үҙҙәренең саф тауыштары менән ҡыуандырҙы. Йәш бейеүселәр Таңһылыу Зәйнетдинова менән Эвелина Лоҡманованың матурлығы һәм һомғоллоғо бер кемде лә битараф ҡалдырманы.\nБыл байрам тантаналылығы һәм шул уҡ ваҡытта ғаиләләгесә йылы атмосфераһы менән әләгәҙҙәрҙең иҫендә ҡалды. Сөнки шундай саралар арҡаһында күрше ауылдар халҡы менән ижади аралашыу яйға һалына, ауыл мәҙәни учреждениелары араһында мәҙәни бәйләнештәр нығына.\nКесе Ыҡтамаҡ ауыл биләмәһе\nӘләгәҙҙәрҙең матур хәрәкәтле, дәртле бейеүҙәрен тамашасылар яратып ҡабул итте.\nДуҫлыҡ һәм ижад фестивале Кесе Ыҡтамаҡ клубына күсте, бында традиция буйынса, фойела художестволы халыҡ ижады күргәҙмәһе ойошто-ролғайны. Бында – ысын мәғәнәһендә таланттар сәсмәһе.\nНәзәкәтле, нәфис, ҡабатланмаҫ – тағы ла ниндәй һүҙҙәр әйтергә икән Нина Секеринаның бисерҙан яһалған, Валентина Кетова менән Любовь Кобяковаларҙың сигелгән картиналарына, Мария Кобякованың вазаһына ҡарап?! Оҫта Хәмит Куловтың семәрле тәҙрә йөҙлөктәре ғәжәйеп матурлығы менән арбаны. Сөнки тап тәҙрә йөҙлөктәре семәрләп яһалған бүрәнә өйҙәр беҙҙең өсөн өй йәме, ырыу һәм ғаилә ҡәлғәһен, өйгә тыштан килгән барлыҡ ҡара көстәрҙән һаҡлаусыны кәүҙәләндерә.\nӘләгәҙҙәр, үҙ сиратында, фестивалдә күп төрлө концерт номерҙары тәҡдим итте. Тамашасылар “Грация” һәм “Элегия” бейеү коллективтары, “НовоКАиН” агитбригадаһы, ҡумыҙсылар ансамбле сығыштары менән ләззәтләнде. Каролина Камалиева матур хәрәкәттәр менән “Оҙон сәс” баш- ҡорт лирик бейеүен нәзәкәтле һәм еңел генә итеп башҡарҙы. Юля Кузнецова һәм Ксения Самаринаның йыр дуэты, күптән инде тамашасылар һөйөүен яулаған солист Владимир Серебренниковтың, апалы-һеңлеле София һәм Елизавета Кашиналарҙың, Гөлнара Вәкилованың сығыштары ҡыуандырҙы.\n“Сударушка” вокаль ансамблен хаҡлы рәүештә Буртаковка ауылының визит карточкаһы тип атарға мөмкин. “Ҡайындар” моңло йырын зал башҡарыусылар менән бергә йырланы. “Өмөт” һәм “Ынйылар” вокаль ансамблдәре һоҡландырғыс йырҙары менән һөйөндөрҙө.\nФестиваль тағы ла бер ҡат еребеҙҙең ни тиклем таланттарға бай булыуын күрһәтте. Ә фестивалдә ҡатнашыусыларҙың бөтәһен дә хаҡлы рәүештә бәхетлеләр тип атарға мөмкин. Сөнки улар үҙҙәрен яратҡан эштәрендә таба, таланттарын аса һәм ижади мөмкинлектәрен бойомға ашыра алған.\nМәсетле районы мәҙәниәт бүлеге.


ЛАЙЫҠЛЫЛАР БИЛДӘЛӘНДЕ » Архив газеты "Йәшлек"\nБыл күргәҙмә Салауат Юлаевҡа арналып, балалар, йәштәр, үҫмерҙәр араһында ойошторолған Республика ижади конкурсы айҡанлы асылған. Яңыраҡ уға йомғаҡ та яһалып, еңеүселәр билдәләнде.\nСалауат Юлаевҡа, ул данлаған ергә арналған конкурста гран-приҙы Дарья Петрикова алды. «Тыуған илгә маҡтау йыры»н яҙған ҡыҙ Рәсәй Федерацияһы Президенты Указы менән талантлы йәштәргә ярҙам йөҙөнән бирелгән премияға лайыҡ булды. Иглин районы уҡыусылары Дамир Мостафин менән Дмитрий Веревочников «Орленок» Бөтә Рәсәй балалар үҙәгенә путевка менән бүләкләнде. Беренсе, икенсе, өсөнсө урынды яулаусылар ҙа бүләкһеҙ ҡалманы. Конкурста еңеүселәр араһында Тәтешле, Салауат, Иглин райондары вәкилдәре лә булды.\nБалалар, йәштәр араһында илһөйәрлекте тәрбиәләгән конкурстар үткәреү – мәртәбәле, кәрәкле сара. Бындай ярыштар, конкурстар Башҡортостанда йыш уҙғарыла. Сараларҙа ҡатнашығыҙ, ижад итеү үҙе бер бәхет булһа, бүләктәр алыу икеләтә ҡыуаныс бит!\nБар халыҡты йәнә бергә йыйҙы Салауаттың ...\nХоккейсылар миҙгелен Салауат Юлаевтан башланы


Кешелек йәмғиәтен нисек халыҡ-ара терроризм һәм экстремизмдан ҡурсаларға?\nМәләүез ҡалаһында йәмғиәт хәүефһеҙлеген тәьмин итеү мәсьәләләренә арналған конференцияла ҡатнашыусылар ошо һорауға яуап эҙләне. Кәңәшмәгә дин әһелдәре һәм йәмғиәт именлеге өсөн яуаплы дәүләт органдары вәкилдәре - барлығы 500-ләп кеше йыйылды. Фекер алышыу һөҙөмтәләре буйынса резолюция ҡабул ителде. Документта әлеге ваҡытта йәмғиәт именлегенә янаған халыҡ-ара терроризм һәм эскстремизмға ҡаршы күмәкләп көрәшеү мөһимлеге билдәләнде.\nВячеслав Пятков, Башҡортостан башлығы ҡарамағындағы дәүләт һәм конфессия-ара мөнәсәбәттәр буйынса совет рәйесе: «Бындай сараларҙың маҡсаты күп милләтле илебеҙҙә тыныс тормош тәьмин итеү. Конференциялағы лекция, докладтар ҙа был йәһәттән йәштәргә белем биреүгә йүнәлтелгән. Рәсәйҙә 160-тан ашыу милләт дуҫ-татыу йәшәй икән, бында ошондай осрашыуҙарҙың да роле ҙур».